text:
Ogufo ho bɛ
1Bere a ogu so rekyerɛkyerɛ no, nnipadɔm san betwaa ne ho hyiae wɔ mpoano hɔ. Eyi nti, ɔkɔtenaa ɔkorow mu toaa ne nkyerɛkyerɛ no so. 2 Na sɛnea ɔyɛ daa no, ɔnam mmebu so kasa kyerɛɛ wɔn. Baako a ɔkae ne sɛ,
3 “Da bi, okuafo bi kɔɔ n’afum koguu aba. Ogu so regu aba no no, 4 aba no bi guu kwankyɛn maa nnomaa bɛsosɔw ne nyinaa dii. 5 Ebi nso koguu ɔbotan bi so. Nanso, dɔte a ɛwɔ so no nnɔɔso. 6 Ankyɛ na efifii, nanso esiane sɛ dɔte a ɛwɔ ɔbotan no so no nnɔɔso no nti, owia bɔɔ so no, ne nyinaa hyewee. 7 Aba no bi nso guu nsɔe mu, maa nsɔe no kyekyeree no enti antumi ansow aba. 8 Aba no bi guu asase pa mu, maa ebi nyin sow mmɔho aduasa, ebi aduosia, ɛnna afoforo nso mmɔho ɔha! 9 Sɛ mowɔ aso a, muntie!”
10 Akyiri yi a ɛkaa ɔne Dumien no ne asuafo afoforo bi no, wobisaa no se, “Asɛm a wokae no, ase ne dɛn?”
11 Obuaa wɔn se, “Mo de, wɔada Onyankopɔn ahenni ho ahintasɛm adi akyerɛ mo. Nanso, afoforo de, wɔka no abebu mu na ɛkyerɛ wɔn. 12 Esiane saa nti, ‘wohu, na wɔte nanso wɔrente nea wɔte no ase, na wɔrennan mma Onyankopɔn nkyɛn, na wɔremfa wɔn bɔne nso nkyɛ wɔn’. 13 Na sɛ moante saa bɛ yi ase a, ɛbɛyɛ dɛn na moate mmɛ ahorow a merebebu no ase?
Yesu kyerɛ bɛ no ase
14 “Okuafo a mekaa ne ho asɛm no gyina hɔ ma obiara a ɔde Onyankopɔn asɛm no kɔma afoforo. Ɔregu aba pa no wɔ wɔn mu. 15 Aba a eguu kwankyɛn no gyina hɔ ma wɔn a wɔte Onyankopɔn asɛm, nanso sɛ wɔte asɛm no a, ntɛm so, ɔbonsam ba wɔn nkyɛn, na wɔn werɛ fi nea wɔate no nyinaa. 16 Aba a eguu ɔbotan so no gyina hɔ ma nnipa a wɔde anigye tie asɛm no. 17 Nanso, wɔte sɛ aba a afifi foforo a ne ntini nkɔ fam. Mfitiase no, wɔkɔ so fɛfɛɛfɛ, nanso sɛ ɛba sɛ asɛm no nti, ɔtaa anaa amanehunu bi to wɔn pɛ, na wɔapa abaw.
18 “Aba a eguu nsɔe mu no nso gyina hɔ ma nnipa a wɔte Asɛmpa no, 19 nanso ɛnkyɛ koraa na wiase yi mu afɛfɛde ne ahonyade ne ɔbra yi mu dadwene, nnaadaa ne nneɛma bi ho akɔnnɔ abɛhyɛ wɔn koma mu. Eyi nti, asɛm no ntumi nsow aba biara.
20 “Aba a eguu asase pa mu no gyina hɔ ma wɔn a wɔte Onyankopɔn asɛm no, na wɔsow aba bebree. Nnipa no bi sow mmɔho aduasa. Ebi nso sow aduosia, na afoforo nso sow ɔha.”
Kanea ho mfaso
21 Afei Yesu bisaa wɔn se, “Moahu obi a ɔsɔ kanea na ɔde hyɛ mpa ase anaasɛ ɔde ahina butuw so? Dabida. Wɔrenhu kanea no hyerɛn anaa wɔrentumi mfa nyɛ hwee. Wɔde kanea si petee mu na ahyerɛn ma ɛho aba mfaso.
22 “Da bi, nea ahintaw saa bere yi no nyinaa bɛda adi. 23 Nea ɔwɔ aso a obetie no, ma ontie. 24 Momfa asɛm a mote no nyɛ adwuma. Moyɛ eyi ansa a na mobɛte nea meka kyerɛ mo no ase. 25 Nea ɔwɔ biribi no, wɔbɛma no bi aka ho; nea onni ahe bi no, kakraa a ɔwɔ no mpo, wobegye afi ne nsam.”
Aba a ɛno ankasa fifi
26 Yesu san buu bɛ foforo faa Onyankopɔn ahenni no ho se, “Ɛte sɛ okuafo bi a okoduaa aburow wɔ n’afum.
27 “Ogyaw n’aburowfuw no hɔ kɔe a wanhwɛ, nanso aburow no nyinyinnii a onnim ɔkwan a ɛnam so nyinii. 28 Asase no na ɛmaa aburow no fifii, yii ahaban, turuu mma, nyinii, hoae, 29 maa okuafo no faa ne dade bebuu aburow no.”
Onyaa aba ho bɛ
30 Yesu bisae se, “Dɛn ho na mede ɔsoro ahenni no bɛto? Dɛn na menka mfa nkyerɛkyerɛ mu? 31 Ɛte sɛ onyaa aba ketewaa bi. 32 Ɛwom, ɛyɛ aba ketewaa bi de, nanso sɛ enyin a, ɛka nnutan akɛse no ho. Eyiyi abaa atenten ma nnomaa yɛ wɔn birebuw wɔ so.”
33 Abebu a ɛtete sɛ eyinom na ɔde kaa asɛm kyerɛɛ wɔn. 34 Ɔnam abebu so na ɔkasa kyerɛɛ wɔn a wobetiee no no nyinaa, na sɛ ɛka ɔne n’asuafo no nko a, ɔkyerɛ wɔn ne nyinaa ase.
Yesu brɛ ahum ase
35 Eduu anwummere no, Yesu ka kyerɛɛ n’asuafo no se, “Momma yentwa nkɔ asuogya nohɔ.” 36 Ɔkaa saa no, wogyaw nnipadɔm no hɔ na ɔne wɔn kɔe a akorow foforo di wɔn akyi. 37 Prɛko pɛ, ahum kɛse bi tui, maa asorɔkye bu bɛkɛtaa ɔkorow no so, ma ɛyɛɛ sɛ ɛremem. 38 Saa bere no, na Yesu wɔ ɔkorow no to de ne ti ato sumii so ada. Asuafo no de ahopopo ne nteɛteɛm konyanee no kae se, “Kyerɛkyerɛfo, yɛreyɛ amem yi, ɛmfa wo ho?”
39 Ɔsɔre teɛteɛɛ mframa no ka kyerɛɛ po no se, “Yɛ komm!” Mframa no gyaee, na po no yɛɛ dinn!
40 Yesu bisaa wɔn se, “Adɛn na moyɛ ahufo saa? Adɛn, munnye me nni anaa?”
41 Na wɔn ho dwiriw wɔn yiye, bisabisaa wɔn ho wɔn ho se, “Onipa bɛn ni a mframa ne po mpo tie no yi?”


c: text/html

text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Yesaia 29:1-24
29 “Ariel+ due! Ariel due! kurow a Dawid tenaa mu.+ Momfa afe nka afe ho; munni mo afahyɛ+ nyinaa nhyia.2 Mɛma Ariel ho akyere+ no, na obesu atwa adwo,+ na ɔbɛyɛ m’ani so te sɛ Onyankopɔn afɔremuka.+3 Na metwa wo ho nyinaa ahyia, na mɛto wo ho pempe na masi akoban afa wo ho nyinaa.+4 Wobɛhwe ase na woakasa afi fam, na mfutuma mu na wo nne befi aba brɛoo.+ Wo nne bɛyɛ sɛ ɔdebisafo nne afi fam, na wo kasa befi mfutuma mu aba te sɛ anomaa su.+5 Nnipakuw a wunnim wɔn bɛyɛ sɛ mfutuma,+ na atirimɔdenfo+ dɔm ayɛ sɛ ntɛtɛwa a ɛrehuw akɔ.+ Na ɛbɛba mpofirim, prɛko pɛ.+6 Na asafo Yehowa ani bɛba wo so, na ɔde ɔprannaa, asasewosow, mmobom, ahum ne gyampantrudu mframa, ne ogyaframa begye wo.”+7 Aman nyinaa mu nnipa ne Ariel+ bɛko, wobesi akoban atwa ne ho ahyia, na wɔbɛma ne ho akyere no.+ Nanso eyinom nyinaa bɛyɛ sɛ dae mu ade, anadwo adehu bi.8 Ɛbɛyɛ sɛ obi a ɔkɔm de no a waso dae sɛ ɔredidi, na ɔbɛsɔre no na ɔkɔm da so ara de ne kra.+ Anaa obi a osukɔm de no a waso dae sɛ ɔrenom nsu, nanso ɔbɛsɔre no na ne kra ahodwow na ne mu nsu atwe. Saa ara na ɛbɛto amanaman mu dɔm a wɔatu Bepɔw Sion+ so sa no nyinaa.9 Montɛɛ mo anom na mo ho nnwiriw mo;+ monka mo ani mfomfam+ na mo ani mfura.+ Wɔabobow,+ nanso ɛnyɛ nsã ntia; wɔkɔ afã afã, nanso ɛnyɛ mmosã ntia.10 Yehowa ahwie nnahɔɔ honhom agu mo so;+ wakata mo ani, kyerɛ sɛ mo adiyifo no;+ na wakata mo ti,+ kyerɛ sɛ mo adehufo no.+11 Na adehu no nyinaa bɛyɛ mo sɛ nsɛm a wɔasɔw ano wɔ nhoma mu.+ Wɔde ma obi a onim nhoma sɛ: “Kenkan eyi den,” nanso ɔka sɛ: “Merentumi nkenkan efisɛ wɔasɔw ano.”+12 Na wɔde nhoma no ma obi a onnim nhoma sɛ: “Kenkan eyi den,” nanso ɔka sɛ: “Minnim nhoma.”13 Na Yehowa ka sɛ: “Esiane sɛ ɔman yi de wɔn ano na ɛbɛn me, na wɔde wɔn anofafa+ na ɛhyɛ me anuonyam, na wɔn koma atwe afi me ho kɔ akyirikyiri,+ na wogyina ahyɛde a nnipa akyerɛ wɔn+ so na esuro me nti,14 me nso, me ne ɔman yi bedi anwonwasɛm+ bi bio wɔ anwonwakwan so ama ayɛ wɔn nwonwa; na wɔn anyansafo nyansa bɛsɛe na wɔn mmadwemma ntease ayera.”+15 Wɔn a wɔde wɔn tirimbɔ hintaw Yehowa fee,+ na wɔyɛ wɔn nnwuma wɔ sum ase+ no nnue. Wɔka sɛ: “Hena na ohu yɛn, na hena na onim yɛn ho asɛm?”+16 Mo a mo adwene akyea! So wobebu ɔnwemfo ne dɔte nyinaa pɛ?+ So ade betumi aka afa ne yɛfo ho sɛ: “Ɛnyɛ ɔno na ɔyɛɛ me”?+ Na anwenne betumi aka ne nwemfo ho asɛm sɛ: “Onnim hwee”?+17 So ɛnkaa bere tiaa bi na Lebanon adan turo+ na wɔabu turo no sɛ kwae?+18 Saa da no, asotifo bɛte nhoma no mu nsɛm,+ na anifuraefo befi kusuuyɛ ne esum mu ahu ade.+19 Na ahobrɛasefo+ bedi ahurusi pii wɔ Yehowa mu, na adesamma mu ahiafo begye wɔn ani wɔ Israel Kronkronni no mu.+20 Ɛbɛba saa efisɛ otirimɔdenfo awiei bɛba,+ na nea ɔhoahoa ne ho bewu,+ na wɔn a wɔrepɛ bɔne adi+ nyinaa, wobetwa wɔn agu.21 Wɔn na wogye onipa ano si bɔne,+ na wosum nea oyi ntɛn wɔ kurow pon ano no afiri,+ na wɔnam akyinnyehunu so bɔ ɔtreneeni gu.+22 Eyi nti, nea Yehowa a ogyee Abraham+ no aka akyerɛ Yakob fie ni: “Afei Yakob ani renwu, na n’anim renyɛ bosaa bio;+23 na sɛ ohu sɛ ne mma, kyerɛ sɛ me nsa ano adwuma, atwa ne ho ahyia+ a, wɔbɛtew me din ho,+ wɔbɛtew Yakob Kronkronni no din ho,+ na wobesuro Israel Nyankopɔn.+24 Wɔn a wɔn adwene akyea no benya ntease, na wɔn a wonwiinwii no benya akwankyerɛ.”+

robotstxt: allowed

filter: keep


text:
Wɔde Yesu kɔ Pilato anim
1Afei baguafo no sɔre de Yesu kɔɔ Pilato anim. 2 Wofii ase totoo n’ano se, “Saa onipa yi tu nkurɔfo aso. Ɔmpene so sɛ ɔmanfo tua tow ma Kaesare aban, na ɔfrɛ ne ho sɛ ɔhene Kristo no.”
3 Eyi maa Pilato bisaa no se, “Wone Yudafo hene no anaa?” Yesu buaa no se, “Ɛno ara na woaka no.”
4 Pilato ka kyerɛɛ asɔfo mpanyin ne nnipadɔm no se, “Minhu asɛm biara a megyina so abu onipa yi fɔ.”
5 Nanso wɔn bo antɔ wɔn yam kɔɔ so kae se, “Ɔyɛ ɔmammɔfo. Baabiara a ɔkɔ no, ɔnam ne nkyerɛkyerɛ so de hwanyan nnipa no tia aban. Ɔde ne nkyerɛkyerɛ yi fi Galilea bɛfaa Yudeaman mu nyinaa abedu Yerusalem ha.”
6 Pilato tee asɛm yi no, obisae se, “Onipa yi yɛ Galileani anaa?”
Wɔde Yesu kɔ Herode anim
7 Bere a wɔka kyerɛɛ Pilato se Yesu yɛ Galileani no, ɔka kyerɛɛ wɔn se, sɛ ɛte saa de a, wɔmfa no nkɔ ɔhene Herode anim, efisɛ, Galilea hyɛ n’ase. Saa bere no ara nso na ɔhene Herode wɔ Yerusalem. 8 Esiane sɛ wate Yesu ho asɛm na osusuw nso sɛ, sɛ ɔba n’anim a, ɔbɛyɛ anwonwade akyerɛ no no nti, bere a ohuu no no, n’ani gyei yiye, efisɛ, na ɔpɛe sɛ obehu no no, akyɛ.
9 Wobisabisaa Yesu nsɛm bebree nanso emu biara nni hɔ a oyii ano. 10 Asɔfo mpanyin no ne mmara no akyerɛkyerɛfo no kɔɔ so ara kaa nsɛm a ennim guu no so.
11 Herode ne n’asomfo no bɔɔ Yesu adapaa, dii ne ho fɛw. Afei Herode hyehyɛɛ no sɛ ɔhene san de no kɔmaa Pilato. 12 Da no ara, Herode ne Pilato a anka wɔyɛ aka no, bɔɔ mu.
Pilato di ma Yesu
13 Wɔde Yesu kɔmaa Pilato no, ɔfrɛɛ asɔfo mpanyin ne Yudafo mpanyin ne nnipadɔm no, 14 ka kyerɛɛ wɔn se, “Mode onipa yi brɛɛ me se, ɔyɛ obi a ɔnam ne nkyerɛkyerɛ so hwanyan nnipa, tia aban. Mahwehwɛ nsɛm a moka guu ne so mu wɔ mo anim nanso, minhu afobusɛm biara a megyina so mabu no fɔ. 15 Saa ara nso na Herode annya asɛm bi annyina so ammu no fɔ a ɛno nti, wasan de no abrɛ yɛn yi. Ɔnyɛɛ bɔne biara a ɛsɛ sɛ migyina so bu no kumfɔ. 16 Mɛbɔ no mmaa na magyaa no.”
17 Twam Afahyɛ biara, Pilato gyaa odeduani baako ma wɔn. 18 Pilato kasa no akyi no, nnipadɔm no nyinaa bɔ gyee so se, “Kum no, na gyaa Baraba ma yɛn.” 19 Baraba yi yɛ obi a ɔhwanyan ɔman na ɔsan dii awu nti, wɔde no too afiase.
20 Pilato kɔɔ so di maa Yesu pɛe sɛ ogyaa no. 21 Nanso wɔsan bɔ gyee so bio se, ‘Bɔ no asɛnnua mu! Bɔ no asɛnnua mu!”
22 Obisaa wɔn ne mprɛnsa so se, “Adɛn? Dɛn bɔne na wayɛ? Minhu afobusɛm biara a megyina so abu no kumfɔ. Mɛbɔ no mmaa na magyaa no.”
23 Nanso wɔbɔ gyee so ara maa wɔn nne bu faa Pilato de no so se, ɔmmɔ no asɛnnua mu.
24 Enti Pilato penee wɔn abisade no so maa wɔn. 25 Wogyaee Baraba a esiane sɛ ɔhwanyanee ɔman san dii awu no nti, wɔde no too afiase no maa wɔn. Na ɔde Yesu maa wɔn sɛnea wɔpɛ no.
Yesu asɛnnuambɔ
26 Afei wɔde Yesu rekɔ akɔbɔ no asɛnnua mu no, wohyiaa Kireneni bi a wɔfrɛ no Simon sɛ ofi afum reba Yerusalem. Wɔkyeree no, hyɛɛ no ma ɔsoaa Yesu asɛnnua no wɔ ne kɔn ho, dii n’akyi. 27 Nnipadɔm a, mmea a wɔresu retwa agyaadwo fra wɔn mu no, tu dii n’akyi.
28 Yesu danee ne ho ka kyerɛɛ wɔn se, “Yerusalem mmea, munnsu me na munsu mo ho ne mo mma. 29 Na wɔka se, ‘Bere bi bɛba a, ɛbɛyɛ bere pa ama abonini.’ 30 Saa bere no na wɔbɛka akyerɛ mmepɔw se, ‘Dwiriw gu yɛn so,’ ne nkoko nso se, ‘Kata yɛn so!’ 31 Na sɛ wɔde eyi yɛ me a meyɛ dumono no a, dɛn na wɔde bɛyɛ mo a moyɛ duwui?” 32 Bere a wɔde Yesu rekɔ no, wɔde nnebɔneyɛfo baanu bi kaa ne ho sɛ wonkokum wɔn.
33 Woduu faako a wɔfrɛ hɔ Golgota no, wɔbɔɔ ɔne nnebɔneyɛfo baanu no asɛnnua mu a ɔbaako wɔ ne nifa na ɔbaako nso wɔ ne benkum.
34 Yesu kae se, “Agya, fa kyɛ wɔn, efisɛ, wonnim nea wɔreyɛ.” Afei asraafo no kyekyɛɛ ne ntade mu bɔɔ so ntonto fae. 35 Saa bere no na nnipadɔm no gyinagyina hɔ rehwɛ no. Yudafo mpanyimfo no dii ne ho fɛw se, “Ogyee ebinom nkwa; sɛ ose ɔno ne Kristo, Onyankopɔn Ba no a, onnye ne ho nkwa na yɛnhwɛ.”
36 Asraafo no nso dii ne ho fɛw de nsa a ɛkeka bi brɛɛ no, 37 kae se, “Sɛ wone Yudafo hene no a, gye wo ho nkwa.”
38 Wɔkyerɛw saa asɛm yi “YUDAFO HENE NO NI!” bɔɔ n’atifi wɔ asɛnnua no so.
39 Nnebɔneyɛfo baanu a na wɔn nso wɔabɔ wɔn asɛnnua mu no mu baako dii Yesu ho fɛw se, “Ɛnyɛ wo ne Kristo no? Gye wo ho na gye yɛn nso.”
40 Nanso ɔdebɔneyɛfo a ɔka ho no, kaa n’anim se, “Wunsuro Onyankopɔn? Hu sɛ yɛn nyinaa wɔ afobu koro no ara mu. 41 Yɛn de, saa asotwe yi fata yɛn; yɛn bɔne so akatua na yɛanya yi, na oyi de, ɔnyɛɛ bɔne biara.” 42 Ɔsan kae se, “Yesu, sɛ wudu w’ahenni mu a, kae me.”
43 Yesu buaa no se, “Merehyɛ wo bɔ sɛ, ɛnnɛ, wobɛka me ho wɔ Paradise.”
Yesu wu
44 Eduu owigyinae no, asase no so nyinaa duruu sum kabii kosii nnɔn abiɛsa. 45 Owia duruu sum na ntama a etwa asɔredan no mu nso mu tew abien.
46 Yesu teɛɛm dennen se, “Agya, wo nsam na mede me honhom mehyɛ!” Ɔkaa eyi no, ogyaa mu.
47 Asraafo panyin a na ogyina hɔ no huu nea asi no, oyii Onyankopɔn ayɛ se, “Ampa ara, saa onipa yi yɛ ɔtreneeni.”
48 Nnipa a wɔbaa hɔ bɛhwɛɛ Yesu asɛnnuambɔ no hui sɛ wawu no, wɔde awerɛhow fii hɔ kɔe. 49 Saa bere no na Yesu nnamfo ne mmea bi a wodii n’akyi fi Galilea bae no gyinagyina akyirikyiri baabi rehwɛ nea ɛrekɔ so no nyinaa.
Wosie Yesu
50 Na ɔbarima bi wɔ hɔ a wɔfrɛ no Yosef a ofi Arimatea a ɛwɔ Yudaman mu. Saa ɔbarima yi, na ɔyɛ onipa pa a ɔteɛ wɔ Onyankopɔn anim a na ɔretwɛn Onyankopɔn Ahenni a ɛbɛba no. 51 Ɛwom sɛ na ɔyɛ Yudafo baguafo no mu baako de, nanso wampene gyinae a wosisii ne nea wɔyɛe no so. 52 Ɔkɔɔ Pilato nkyɛn kɔsrɛɛ Yesu amu no. 53 Ɔma woyii Yesu amu no maa no, na ɔde nwera kyekyeree no de no kɔtoo ɔboda bi a obiara nnaa mu da no mu. 54 Wosiee Yesu Fida a na Yudafo resiesie wɔn ho atwɛn Homeda no.
55 Wosiee amu no wiei no, mmea a wodi Yesu akyi fi Galilea no ne Yosef kɔhwɛɛ faako a wɔde no toe ne sɛnea wosiee no fae. 56 Saa mmea yi san wɔn akyi kɔɔ fie kɔhwehwɛɛ nnuhuam ne ngo a wɔde besiesie Yesu amu no nanso esiane sɛ na Homeda no adu nti, wɔtenaa ase komm sɛnea Yudafo mmara kyerɛ no.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
2 Korintofo 11:1-33
11 Me yam a, anka moanya me ho koma, biribi kakra a ntease nnim+ nti. Na ampa ara nso, moanya me ho koma!2 Na metwe mo ho ninkunu te sɛ Onyankopɔn,+ efisɛ mahyɛ bɔ sɛ mede mo bɛma ɔbarima+ biako aware+ na mede mo ama Kristo+ sɛ ɔbaabun a efĩ nkaa no.+3 Nanso misuro sɛ ɔkwan bi so no sɛnea ɔwɔ no de n’anitew daadaa Hawa no,+ saa ara na mo nso wɔbɛsɛe mo adwene+ afi nokwaredi ne kronnyɛ a ɛsɛ Kristo+ no ho.4 Na sɛ obi bɛka Yesu foforo bi ho asɛm wɔ nea yɛkaa ne ho asɛm no akyi,+ anaasɛ munya honhom foforo bi wɔ nea munyae no akyi,+ anaa asɛmpa+ foforo wɔ nea mugyei no akyi a, mugye no tom ntɛm so.+5 Na mahu sɛ biribiara nni hɔ a mo asomafo ahotefo+ no de kyɛn me.+6 Nanso sɛ me ho nkokwawee kasa mu mpo a,+ mente saa wɔ nimdeɛ mu;+ mmom no, yɛfaa ɔkwan biara so daa no adi kyerɛɛ mo biribiara mu.+7 Anaasɛ mayɛ bɔne sɛ mebrɛɛ me ho ase+ na ama wɔama mo so, sɛ mede anigye kaa Onyankopɔn asɛmpa no kyerɛɛ mo kwa?+8 Mefow asafo afoforo, na migyee wɔn nneɛma na ama matumi asom mo;+9 nanso bere a mewɔ mo nkyɛn a ehiaa me no, manyɛ obiara so adesoa,+ efisɛ anuanom a wofi Makedonia+ bae no maa me nea ehia me biara. Nokwarem no, manyɛ mo so adesoa wɔ biribiara mu, na mɛhwɛ sɛ merenyɛ saa.+10 Meka nokware+ sɛnea anka Kristo bɛyɛ, enti biribiara ntumi nsiw m’ahohoahoa yi kwan+ wɔ Akaia nsase so.11 Adɛn ntia? Minni mo ho dɔ anaa? Onyankopɔn nim sɛ medɔ mo.+12 Na nea mereyɛ no, mɛkɔ so ayɛ,+ na wɔn a wɔrepɛ biribi agyina so ahoahoa wɔn ho sɛ wɔne yɛn yɛ pɛ no annya nnyinaso biara.13 Na saa nnipa no yɛ asomafo atorofo, adwumayɛfo nkontompofo+ a wɔyɛ wɔn ho sɛ Kristo asomafo.+14 Na ɛnyɛ nwonwa, efisɛ Satan mpo kɔ so ara dan ne ho hann bɔfo.+15 Enti sɛ n’asomfo+ nso dan wɔn ho trenee asomfo a, ɛnyɛ ade kɛse biara. Nanso ebewie wɔn sɛnea wɔn nnwuma te.+16 Meka bio sɛ, mma obiara nnsusuw sɛ minni adwene. Sɛ nso mususuw saa mpo a, mo de munnye me sɛ obi a ɔnte asɛm ase, na ama me nso mahoahoa me ho kakra.+17 Nea meka no, ɛnyɛ Awurade na mehwɛ no ka, na mmom meka no te sɛ nea ɔnte asɛm ase, wɔ ahotoso ntraso a ɛyɛ ahohoahoa mu.+18 Esiane sɛ nnipa pii hoahoa wɔn ho honam fam+ nti, me nso mɛhoahoa me ho bi.19 Na mode anigye gye wɔn a wɔnte asɛm ase, mo a mote asɛm ase.20 Nokwasɛm ne sɛ mugye obiara a ɔde mo yɛ nkoa,+ obiara a odidi mo ho, obiara a ohwim nea mowɔ, obiara a ɔma ne ho so wɔ mo so, obiara a ɔbɔ mo ani so.+21 Meka eyi de hyɛ yɛn ho aniwu te sɛ nea yɛn tumi mu agow.Nanso—meka no sɛ nea onni adwene+—sɛ onipa foforo biara de akokoduru yɛ biribi a, me nso mede akokoduru yɛ saa ara.22 Wɔyɛ Hebrifo anaa? Me nso meyɛ bi.+ Wɔyɛ Israelfo anaa? Me nso meyɛ bi. Wɔyɛ Abraham asefo anaa? Me nso meyɛ bi.+23 Wɔyɛ Kristo asomfo anaa? Miyi ano te sɛ ɔbɔdamfo, meyɛ bi kyɛn so:+ adwumaden a ɛboro so mu,+ afiasenna a ɛdɔɔso mu,+ ɔhwe a ɛtra so mu, na mabɛn owu mpɛn pii.+24 Mpɛn anum Yudafo nsam midii mmaa aduanan+ ma ɛkaa so biako,25 wɔaka me mpire mprɛnsa,+ wɔasiw me abo pɛnkoro,+ matena hyɛn mu agu asu mprɛnsa,+ madi bun mu anadwo ne awia;26 akwantu pii mu, asubɔnten so asiane mu, akwanmukafo mu asiane mu,+ m’ankasa me manfo mu asiane mu,+ amanaman mu asiane mu,+ kurow mu asiane mu,+ wuram asiane mu, ɛpo so asiane mu, anuanom atorofo mu asiane mu,27 adwuma ne ɔbrɛ mu, apɛsi+ mu mpɛn pii, ɔkɔm ne sukɔm mu,+ mmuada mu+ mpɛn pii, awɔw ne adagyaw mu.28 Nneɛma a ɛbaa me so no da nkyɛn a, nea ɛhyɛ me so da biara da ne asafo no nyinaa ho adwennwen.+29 Hena na ɔyɛ mmerɛw+ a menyɛ mmerɛw bi? Hena na wɔto no hintidua a ɛnhyɛ me abufuw?30 Sɛ ɛsɛ sɛ mehoahoa me ho a, mɛhoahoa me ho+ wɔ me mmerɛwyɛ ho mmom.31 Awurade Yesu Agya ne ne Nyankopɔn a ɔfata ayeyi daa no nim sɛ ɛnyɛ atoro na meredi.32 Mewɔ Damasko no, na amrado a ɔhyɛ Ɔhene Areta ase no rewɛn Damaskofo kurow no apɛ me akyere me,+33 nanso wɔde me too kɛntɛn+ mu faa mfɛnsere bi mu wɔ ɔfasu no ho gyaagyaa me ma miguanee a ne nsa anka me.


text:
Paulo ne asomafo a aka no
1Mfe dunan akyi, me ne Barnaba san kɔɔ Yerusalem. Mede Tito nso kaa me ho. 2 Mekɔe efisɛ, Onyankopɔn na ɔdaa no adi kyerɛɛ me sɛ menkɔ. Me ne mpanyimfo no yɛɛ nhyiam kokoam kyerɛkyerɛɛ asɛmpa a meka mekyerɛɛ Amanamanmufo no mu kyerɛɛ wɔn. Na mempɛ sɛ m’adwuma a mayɛ dedaw ne nea migu so reyɛ no yɛ ɔkwa. 3 Ɛwom sɛ me hokafo Tito yɛ Helani de, nanso wɔanhyɛ no sɛ ontwa twetia, 4 na mmom, nnipa bi a wɔboapa yɛɛ wɔn ho sɛ anuanom no bi a wɔde wɔn ho abɔ kuw no pɛe sɛ wotwa no twetia. Saa nnipa yi baa yɛn mu sɛ akwansrafo bɛhwɛɛ ahofadi a yɛnam yɛn a yɛne Kristo ayɛ baako so anya no, na wɔnam so adan yɛn nkoa no. 5 Sɛnea ɛbɛyɛ a Asɛmpa no bɛtena mo nkyɛn nti, yɛamma wɔn kwan koraa.
6 Wɔn a wɔfa wɔn ho sɛ wɔyɛ atitiriw no, sɛnea wɔte biara no meka se, minhu wɔn ntam nsonoe biara. Onyankopɔn nhwɛ nnipa ho mmu atɛn; saa mpanyimfo no mfaa adwene foforo biara mmɛkaa m’asɛm no ho. 7 Na mmom wohui sɛ Onyankopɔn de dwuma no ahyɛ me nsa sɛ menka Asɛmpa no nkyerɛ Amanamanmufo sɛnea ɔde dwuma no hyɛɛ Petro nsa sɛ ɔnka Asɛmpa no nkyerɛ Yudafo no ara pɛ. 8 Na Onyankopɔn a ɔnam Petro so yɛ adwuma sɛ Yudafo mu somafo no ara na ɔnam me so yɛ adwuma wɔ Amanamanmufo mu sɛnea Petro yɛ Yudafo mu adwuma no pɛ. 9 Yakobo, Petro ne Yohane a na wɔfa no sɛ wɔyɛ mpanyimfo no, gye too mu sɛ, Onyankopɔn ama me dwuma sononko bi sɛ minni, enti wokyiaa me ne Barnaba. Wɔpenee so sɛ yɛnyɛ adwuma wɔ Amanamanmufo no mu na wɔn nso wɔnyɛ adwuma wɔ Yudafo no mu. 10 Wobisae sɛ yɛnkae ahiafo wɔ wɔn kuw no mu sɛnea mepɛ sɛ meyɛ no.
11 Bere a Petro baa Antiokia no, mitiaa nea ɔreyɛ no mu wɔ bagua mu, efisɛ, na ɔreyɛ mfomso. 12 Ansa na mmarima bi a Yakobo somaa wɔn no beduu hɔ no, na Petro ne anuanom Amanamanmufo no ato nsa adidi. Nanso nnipa no bedui akyi no, ɔtwee ne ho sɛ ɔne wɔn nnidi bio, efisɛ, na osuro wɔn a wɔpɛ sɛ wotwa Amanamanmufo twetia no. 13 Anuanom Yudafo a aka no yɛɛ sɛ ahufo de wɔn ho bɔɔ Petro maa Barnaba nso de ne ho kɔbataa wɔn ho. 14 Mihui sɛ nsɛm a wɔreka no ne Asɛmpa no bɔ abira no, mekaa no wɔ Petro ne bagua no anim se, “Woyɛ Yudani nanso woyɛ wo ho sɛ Amanamanmuni. Wonyɛ wo ho sɛ Yudani. Ɛbɛyɛ dɛn na woatumi ahyɛ Amanamanmufo ama wɔatena ase sɛ Yudafo?”
15 Ɛyɛ nokware sɛ yɛyɛ Yudafo fi yɛn awo mu. Yɛnyɛ Amanamanmufo nnebɔneyɛfo no.
16 Yenim sɛ ansa na obi bɛfata Onyankopɔn anim no, na gye sɛ wagye Yesu Kristo adi a ɛnyɛ sɛ ɔbɛyɛ nea Mmara no hwehwɛ sɛ ɔnyɛ no. Yɛn nso, yɛagye Kristo Yesu adi sɛnea ɛbɛyɛ a yɛnam ogye a yegye Kristo di no so na ɛnyɛ Mmara no apɛde a yɛyɛ so na yɛnam bɛfata Onyankopɔn anim. Onipa biara nni hɔ a ɔbɛyɛ nea Mmara no hwehwɛ sɛ ɔnyɛ na ɔbɛfata Onyankopɔn anim. 17 Sɛ yɛpɛ sɛ wobu yɛn bem wɔ Kristo mu na sɛ ɛda adi sɛ yɛyɛ nnebɔneyɛfo a, na ɛkyerɛ sɛ Kristo pɛ bɔne? Ɛnte saa koraa. 18 Sɛ mifiti si nea mabubu no a ɛkyerɛ sɛ mebu Mmara so. 19 Na Mmara no nti, mawu. Mmara no ankasa akum me sɛnea ɛbɛyɛ a mɛtena ase mama Onyankopɔn. Wɔabɔ me ne Kristo asɛnnua mu 20 enti ɛnyɛ me na mete ase bio na mmom Kristo no na ɔte me mu. Saa asetena a mete mu mprempren yi, mete ase wɔ Onyankopɔn Ba no a ɔdɔ me na ɔde ne nkwa maa me no gyidi mu. 21 Mempo Onyankopɔn adom no. Sɛ onipa nam Mmara so fata Onyankopɔn anim a, na ɛkyerɛ sɛ Kristo wu a owui no yɛ ɔkwa.


text:
Ma Wo Yiw Nyɛ Yiw
“Ɛno ara ne sɛ momma mo Yiw nyɛ yiw, na mo Dabi nyɛ dabi.”—MAT. 5:37.
1. Dɛn na Yesu kae wɔ ntanka ho? Adɛn nti na ɔkaa saa?
SƐ YƐBƐKA paa a, ɛho nhia sɛ nokware Kristofo ka ntam. Nea enti a ɛte saa ne sɛ wotie asɛm a Yesu kae yi: “Momma mo Yiw nyɛ yiw.” Nea ɔkae no kyerɛ sɛ sɛ obi ka asɛm a, ɛsɛ sɛ odi so. Ná Yesu adi kan aka sɛ: “Monnka ntam koraa.” Nea enti a ɔkaa saa ne sɛ na abɛyɛ nnipa pii su sɛ wɔbɛkeka ntam bere a wɔnyɛɛ wɔn adwene sɛ wɔbɛyɛ nea wɔaka no. Sɛ obi amma ne Yiw anyɛ yiw, na ne Dabi anyɛ dabi a, ɛbɛkyerɛ sɛ ɔnyɛ ɔnokwafo. Ɛba saa a, na wama “ɔbɔnefo no” anya no.—Monkenkan Mateo 5:33-37.
2. Adɛn nti na yebetumi aka sɛ ɛnyɛ ntanka nyinaa na ɛyɛ bɔne?
2 Asɛm a Yesu kae no kyerɛ sɛ, sɛ obi ka ntam biara a ɛyɛ bɔne anaa? Ɛnte saa ankasa. Adesua a edi eyi anim no ma yehui sɛ ɛtɔ da bi a na Yehowa Nyankopɔn ne ne somfo nokwafo Abraham ka ntam wɔ asɛnhia bi ho. Afei nso na Onyankopɔn Mmara hwehwɛ sɛ nkurɔfo ka ntam de siesie nsɛm bi. (Ex. 22:10, 11; Num. 5:21, 22) Enti mmere bi wɔ hɔ a ɛho behia sɛ Kristoni ka ntam wɔ asɛnnibea de kyerɛ sɛ asɛm a ɔreka no yɛ nokware. Ɛtɔ da bi nso a, Kristoni bɛka ntam de akyerɛ sɛ ɔbɛyɛ biribi anaasɛ ɔbɛka ntam ama asɛm bi atwa, nanso eyi ntaa nsi. Bere a ɔsɔfo panyin no ka kyerɛɛ Yesu sɛ ɔnka ‘nokware wɔ Onyankopɔn anim’ no, Yesu ne no antwe, na mmom ɔkaa nokware kyerɛɛ Yudafo Sanhedrin no. (Mat. 26:63, 64) Ná ɛnyɛ nhyɛ sɛ Yesu bɛka ntam. Nanso na ɔtaa ka asɛm yi: “Nokware, nokware, mise mo sɛ.” Ná ɔka saa de si so dua sɛ nea ɔreka no yɛ nokware turodoo. (Yoh. 1:51;13:16, 20, 21, 38) Momma yɛnhwɛ nneɛma foforo a yebetumi asua afi Yesu, Paulo, ne afoforo hɔ na yɛn nso yɛn Yiw ayɛ Yiw.
YESU MAA NE “YIW” YƐƐ YIW
3. Ɛbɔ bɛn na Yesu hyɛɛ Onyankopɔn wɔ mpaebɔ mu? Dɛn na ne soro Agya no yɛe wɔ ho?
3 ‘Hwɛ! Maba sɛ merebɛyɛ w’apɛde, O Onyankopɔn.’ (Heb. 10:7) Yesu bɔɔ saa mpae yi de kyerɛe sɛ ɔde ne ho nyinaa ama Onyankopɔn sɛ ɔbɛyɛ n’apɛde ma biribiara a waka afa Aseni no ho abam. Ɔmaa kwan mpo maa Satan ‘kaa ne nantin.’ (Gen. 3:15) Onipa foforo biara nni hɔ a watu ne ho asi hɔ ayɛ ade kɛse a ɛte saa da. Yehowa tiee ne Ba no na ɔkae sɛ wagye no atom. Wanka sɛ Yesu nka ntam sɛ obedi ne bɔhyɛ so.—Luka 3:21, 22.
4. Dɛn na Yesu yɛe de kyerɛe sɛ ɔmaa ne Yiw yɛɛ Yiw?
4 Nea Yesu kae no, ɛno ara na ɔyɛe, enti ɔmaa ne Yiw yɛɛ Yiw. Wamma biribiara anyi n’adwene amfi adwuma titiriw a n’Agya de hyɛɛ ne nsa no so. Ɔkɔɔ so ara kaa Onyankopɔn Ahenni ho asɛmpa na ɔkyerɛkyerɛɛ nnipa a Onyankopɔn atwe wɔn aba ne nkyɛn no ma wɔbɛyɛɛ asuafo. (Yoh. 6:44) Bible ma yehu sɛ Yesu yɛ ɔnokwafo a odi n’asɛm so. Ɛka sɛ: “Onyankopɔn bɔhyɛ dodow nyinaa nam no so ayɛ Yiw.” (2 Kor. 1:20) Enti sɛ yɛreka wɔn a wɔhyɛɛ Agya no bɔ a wodii so a, Yesu da mu fua. Afei yɛbɛhwɛ obi a ɔbɔɔ mmɔden suasuaa Yesu.
PAULO MAA NE “YIW” YƐƐ YIW
5. Dɛn na ɔsomafo Paulo yɛe a yebetumi asuasua?
5 “Menyɛ dɛn, Owura?” (Aso. 22:10) Eyi ne asɛm a Paulo anaa Saul bisae bere a Awurade Yesu a wɔahyɛ no anuonyam yii ne ho adi kyerɛɛ no wɔ anisoadehu mu no. Saa bere no na Kristo pɛ sɛ Saul gyae n’asuafo a ɔretaa wɔn no. Eyi nti Saul sesaa n’akwan bɔɔ asu, na ogye toom sɛ obedi Yesu ho adanse wɔ amanaman mu. Efi saa bere no kosii sɛ Paulo wui no, ɔfrɛɛ Yesu ne ‘Wura’ na ɔyɛɛ nea ne wura kae biara. (Aso. 22:6-16; 2 Kor. 4:5; 2 Tim. 4:8) Yesu kaa ebinom ho asɛm sɛ: “Dɛn nti na mofrɛ me ‘Awurade! Awurade!’ nanso monyɛ nea meka no?” (Luka 6:46) Paulo de, na ɔnte saa. Yesu pɛ sɛ wɔn a wɔfrɛ no Awurade no nyinaa yɛ nea ɔka biara sɛnea ɔsomafo Paulo yɛe no.
6, 7. (a) Dɛn nti na bere a Paulo yɛɛ n’adwene sɛ ɔbɛkɔ Korinto no, ɔsesaa n’adwene? Dɛn nti na wɔn a wɔkae sɛ Paulo nyɛ ɔnokwafo no nni nnyinaso biara? (b) Ɛsɛ sɛ yebu mpanyimfo a wodi yɛn anim no dɛn?
6 Paulo de nsi ne ahokeka kaa Ahenni no ho asɛm wɔ Asia Kumaa ne Europa nyinaa; ɔhyehyɛɛ asafo pii na akyiri yi ɔsan kɔsrasraa wɔn. Ɛtɔ da bi na ɔrekyerɛw wɔn a, ɔka ntam de kyerɛ sɛ nea ɔreka no yɛ nokware. (Gal. 1:20) Bere bi nnipa bi a wɔwɔ Korinto kae sɛ Paulo nni n’asɛm so. Enti oyii n’ano sɛ: “Onyankopɔn yɛ ɔnokwafo ma enti yɛn asɛm a yɛka kyerɛɛ mo no, yɛnka Yiw nka Dabi.” (2 Kor. 1:18) Bere a Paulo rekyerɛw saa asɛm no, na wafi Efeso abedu Makedonia a n’ani kyerɛ Korinto. Mfiase no na Paulo ayɛ n’adwene sɛ ɔbɛkɔ Korinto ansa na waba Makedonia. (2 Kor. 1:15, 16) Nanso ɔyɛɛ nsakrae wɔ n’akwantu mu sɛnea ɛnnɛ nso ɛtɔ bere bi a ahwɛfo akwantufo tumi sesa bere a wɔahyɛ sɛ wɔbɛkɔ akɔsra asafo bi no. Ɛnyɛ nea ɛbɛma wɔn ho atɔ wɔn anaa nsɛm nketenkete nti na wɔyɛ saa nsakrae no, na mmom wɔyɛ saa bere a asɛnhia bi asɔre. Biribi pa bi nti na Paulo ankɔ Korinto ntɛm sɛnea na wahyehyɛ no. Asafo no ara yiyedi nti na ɔyɛɛ saa. Ɛyɛ dɛn?
7 Bere a Paulo yɛɛ n’adwene sɛ ɔbɛkɔ Korinto no, ɔtee asɛm bi a na ɛyɛ asefem. Ná Korintofo no ama kwan ma mpaapaemu ne ɔbrasɛe rekɔ so wɔ wɔn mu. (1 Kor. 1:11; 5:1) Enti Paulo kyerɛw krataa a edi kan kɔmaa Korintofo no, na otuu wɔn fo ma wohuu aniberesɛm a ɛwɔ asɛm no mu sɛnea ɛbɛyɛ a wɔbɛteɛteɛ nneɛma. Na anka Paulo befi Efeso akɔ Korinto tee, nanso ɔtwentwɛn so kakra sɛnea ɛbɛyɛ a asafo no benya kwan de n’afotu no ayɛ adwuma, na sɛ ɔkɔsra wɔn a wɔanyɛ basaa na mmom wɔn ani agye. Bere a Paulo kyerɛw ne krataa a ɛto so abien no, ɔdaa no adi sɛ asɛm a esii yi nti na ɔsesaa ne nhyehyɛe no na ɛnyɛ biribi foforo biara. Ɔkae sɛ: “Onyankopɔn ne me kra dansefo sɛ nea ɛbɛyɛ a mo werɛ renhow pii nti na minnya mmaa Korinto no.” (2 Kor. 1:23) Mommma yɛnnyɛ yɛn ade sɛ wɔn a wɔkasa tiaa Paulo no; mmom, momma yenni mpanyimfo a wodi yɛn anim no ni. Nokwasɛm ne sɛ ɛsɛ sɛ yesuasua Paulo sɛnea ɔno nso suasuaa Kristo no.—1 Kor. 11:1; Heb. 13:7.
AFOFORO A WƆMAA WƆN “YIW” YƐƐ YIW
8. Dɛn na Rebeka yɛe a yebetumi asuasua?
8 “Mɛkɔ.” (Gen. 24:58) Eyi ne asɛm a Rebeka kae bere a ne maame ne ne nuabarima bisaa no sɛ ɔpɛ sɛ ɔware Abraham ba Isak no. Ná obefi fie saa da no ara ne Abraham akoa no atwa kwan kilomita 800 (kwansin 500). (Gen. 24:50-58) Rebeka maa ne Yiw yɛɛ Yiw, na ɔbrɛɛ ne ho ase maa ne kunu Isak na ɔkɔɔ so som Onyankopɔn. Ne nkwa nna a aka nyinaa ɔtenaa ntamadan mu sɛ ɔhɔho wɔ Bɔhyɛ Asase no so. Rebeka nokwaredi nti, Onyankopɔn hyiraa no, na ɔbɛyɛɛ Aseni a na wɔahyɛ ne ho bɔ, Yesu Kristo, nanabea.—Heb. 11:9, 13.
9. Dɛn na Rut yɛe a ɛkyerɛ sɛ ɔmaa ne Dabi yɛɛ Dabi?
9 “Dabi, yɛne wo nyinaa bɛkɔ wo nkurɔfo nkyɛn.” (Rut 1:10) Eyi ne asɛm a Rut ne Orpa a wofi Moab ka kyerɛɛ wɔn asebea Naomi. Saa bere no na Naomi fi Moab resan akɔ Betlehem. Ná Naomi ne ne nsenom nyinaa yɛ akunafo, na ɔsrɛɛ wɔn sɛ wɔnsan nkɔ wɔn kurom. Akyiri yi Orpa san n’akyi. Nanso Rut de, ɔmaa ne Dabi yɛɛ Dabi. (Monkenkan Rut 1:16, 17.) Ogyaw n’abusua ne Moab atoro som hɔ de ne ho fam Naomi ho. Ɔde ne nkwa nna a aka nyinaa som Yehowa, na Yehowa nso hyiraa no. Bere a Mateo reka Kristo anato no, ɔbɔɔ mmea baanum pɛ din; Rut ka ho.—Mat. 1:1, 3, 5, 6, 16.
10. Dɛn na Yesaia yɛe a yebetumi asuasua?
10 “Mini, soma me.” (Yes. 6:8) Yesaia na ɔkaa saa asɛm yi. Ansa na ɔreka saa no, onyaa anisoadehu bi na ohui sɛ Yehowa te N’ahengua so wɔ Israel asɔrefie no atifi. Yesaia tee Yehowa nne wɔ anisoadehu no mu sɛ: “Hena na mensoma no, na hena na ɔbɛkɔ ama yɛn?” Ná Yehowa pɛ obi asoma no ma wakɔbɔ ne man asoɔdenfo no kɔkɔ. Bere a Yesaia gyee so sɛ ɔbɛkɔ no, ɔmaa ne Yiw yɛɛ Yiw. Ɔde mfe 46 somee sɛ Onyankopɔn diyifo. Ɔhyɛɛ nkɔm sɛ Onyankopɔn bɛtwe ne man asoɔdenfo no aso, na akyiri yi wasan ama wɔabɛsom no bio.
11. (a) Dɛn nti na ɛsɛ sɛ yedi yɛn asɛm so? (b) Nnipa bɛn na wɔamma wɔn Yiw anyɛ Yiw?
11 Dɛn nti na Yehowa ama wɔakyerɛw saa nsɛm yi nyinaa wɔ n’Asɛm mu ama yɛn? Sɛ wɔka sɛ yɛmma yɛn Yiw nyɛ Yiw a, dɛn nti na ɛsɛ sɛ yɛfa no aniberesɛm? Bible ka pefee sɛ ‘apamsɛefo fata owu.’ (Rom. 1:31, 32) Egypt hene Farao, Yuda hene Sedekia, ne Anania ne Safira nyinaa yɛ nnipa a Bible ka sɛ wɔamma wɔn Yiw anyɛ Yiw. Nea wɔyɛe no anwie wɔn yiye, na eyi yɛ kɔkɔbɔ ma yɛn.—Ex. 9:27, 28, 34, 35; Hes. 17:13-15, 19, 20; Aso. 5:1-10.
12. Dɛn na ɛbɛboa yɛn ma yɛadi yɛn asɛm so?
12 Yɛte “nna a edi akyiri mu,” na nnipa dodow no ara ‘nni nokware’; “wɔde nyamesom pa adura wɔn anim, nanso wɔmfa tumi a ɛwom no nyɛ adwuma.” (2 Tim. 3:1-5) Ɛsɛ sɛ yɛbɔ mmɔden sɛ yɛne saafo no remfa yɔnko. Mmom, momma yɛne wɔn a wɔpɛ sɛ wɔn Yiw yɛ Yiw no mmɔ bere nyinaa.—Heb. 10:24, 25.
WO YIW A EHIA PAA
13. Yiw a ehia paa bɛn na Yesu Kristo kyidini ka?
13 Bɔhyɛ a emu yɛ duru sen biara ne sɛ obi behyira ne ho so ama Onyankopɔn. Sɛ obi pɛ sɛ odi Yesu akyi a, wobisa no nsɛm abiɛsa bi a ɛbɛhwehwɛ sɛ obua Yiw. Wobisa nsɛm yi hwɛ sɛ ampa-ne-ampa ara onim anammɔn a ɔpɛ sɛ otu no anaa. (Mat. 16:24) Nea edi kan, sɛ obi pɛ sɛ ofi asɛnka ase a, mpanyimfo baanu hyia no bisa no asɛm bi te sɛ: “So wopɛ sɛ woyɛ Yehowa Dansefo ampa?” Nea ɛto so abien, sɛ onipa no nya nkɔso na ɔpɛ sɛ ɔbɔ asu a, mpanyimfo ne no hyia bisa no sɛ, “So woahyira wo ho so ama Yehowa wɔ mpaebɔ mu?” Nea ɛto so abiɛsa, edu asubɔ da no a, ɔkasafo no bisa onii a ɔpɛ sɛ ɔbɔ asu no sɛ: “Wugyina Yesu Kristo afɔrebɔ no so anu wo ho wɔ wo bɔne ho, na woahyira wo ho so ama Yehowa sɛ wobɛyɛ n’apɛde anaa?” Enti asubɔfo no gyina adansefo anim ka Yiw de hyɛ bɔ sɛ wɔbɛsom Onyankopɔn daa.
14. Ɛwɔ hɔ ara a nsɛm bɛn na ɛsɛ sɛ yebisa yɛn ho?
14 Sɛ afei na woabɔ asu oo, sɛ wode mfe pii na asom Onyankopɔn oo, ɛwɔ hɔ ara a bisa wo ho sɛ: ‘Misuasua Yesu Kristo ma me Yiw yɛ Yiw ma enti meredi bɔ a mahyɛ Yehowa no so? Mitie Yesu asɛm ma enti mekɔ so yɛ asɛnka ne asuafoyɛ adwuma no de kyerɛ sɛ ɛno ne adwuma a ehia me paa?’—Monkenkan 2 Korintofo 13:5.
15. Nneɛma bɛn mu na ehia sɛ yɛma yɛn Yiw yɛ Yiw?
15 Yehyira yɛn ho so ma Onyankopɔn a yɛhyɛ no bɔ, nanso sɛ yebetumi adi bɔhyɛ yi so a, ɛsɛ sɛ yedi nokware wɔ nneɛma foforo a ehia mu. Nhwɛso bi ni: Sɛ woaware a, wokaa ntam sɛ wobɛdɔ wo hokafo na woadi no ni. So wudi so? Wo ne obi ayɛ adwuma ho nhyehyɛe anaa asafo no ama woahyehyɛ krataa bi? Sɛ saa a, ɛnde nea woaka wom sɛ wobɛyɛ no di so. Onua hianiwa bi ato nsa afrɛ wo sɛ bedidi ma woapene so? Ɛnde sɛ obi foforo to nsa frɛ wo na wususuw sɛ ne hɔ bɛyɛ dɛ mpo a, ɛnsɛ sɛ wutwa ohianiwa no de mu kɔ ɛno. Sɛ woreyɛ afie afei asɛnka adwuma no na wohyɛ obi bɔ sɛ wobɛsan aba ne nkyɛn a, ɛsɛ sɛ woma wo Yiw yɛ Yiw. Woyɛ saa a, Yehowa bɛma w’asɛnka adwuma no asow aba.—Monkenkan Luka 16:10.
YƐN SƆFO PANYIN NE YƐN HENE YESU BOA YƐN
16. Sɛ yɛka asɛm bi na yɛanni so a, dɛn na ɛsɛ sɛ yɛyɛ?
16 Yɛnyɛ pɛ enti ɛnyɛ nwonwa sɛ Bible ka sɛ “yɛn nyinaa di mfomso mpɛn pii.” Yɛn kasa mu paa na yedi mfomso. (Yak. 3:2) Sɛ yɛka sɛ yɛbɛyɛ biribi na yɛantumi anni yɛn asɛm so a, dɛn na ɛsɛ sɛ yɛyɛ? Bere a Onyankopɔn de Mmara no maa Israelfo no, na ɛwɔ Mmara no mu sɛ, sɛ obi “pere ne ho ka ntanhunu” a, wobetumi apata ama ne bɔne. (Lev. 5:4-7, 11) Sɛ Kristoni nso ka asɛm na wanni so a, nhyehyɛe bi wɔ hɔ a wobetumi de apata ama ne bɔne. Sɛ yɛka yɛn bɔne no kyerɛ Yehowa a, ɔnam yɛn Sɔfo Panyin, Yesu Kristo, so behu yɛn mmɔbɔ na ɔde akyɛ yɛn. (1 Yoh. 2:1, 2) Nanso sɛ yɛpɛ sɛ yenya Onyankopɔn anim dom a, ɛsɛ sɛ yɛda no adi sɛ yɛasakra yɛn adwene ampa. Sɛ nhwɛso no, ɛnsɛ sɛ yɛde yɛ yɛn su sɛ yebebu yɛn bɔhyɛ so. Afei nso sɛ yɛanni yɛn asɛm so na ɛkɔfa ɔhaw bi ba a, ɛsɛ sɛ yɛhwɛ siesie ma yiye tɔ yiye. (Mmeb. 6:2, 3) Nanso ne papa mu paa ne sɛ yɛbɛhwɛ yiye na yɛampere yɛn ho anhyɛ bɔ a yɛrentumi nni so.—Monkenkan Ɔsɛnkafo 5:2.
17, 18. Nhyira a ɛkyɛn so bɛn na ɛda hɔ retwɛn wɔn a wɔbɔ mmɔden sɛ wɔbɛma wɔn Yiw ayɛ Yiw no nyinaa?
17 Nhyira a ɛkyɛn so da hɔ retwɛn Yehowa asomfo a wɔbɔ mmɔden sɛ wɔbɛma wɔn Yiw ayɛ Yiw no! Kristofo 144,000 a wɔasra wɔn no benya nkwa a owu nnim wɔ soro, na wɔbɛka Yesu ho wɔ n’Ahenni mu ne no ‘adi hene mfe apem.’ (Adi. 20:6) Nnipa mpempem pii nso benya hokwan atena paradise asase so ma Kristo adi wɔn so. Saa bere no, wɔbɛboa wɔn ma wɔn nipadua ne wɔn nsusuwii nyinaa ayɛ pɛ.—Adi. 21:3-5.
18 Sɛ Yesu Mfirihyia Apem Nniso no ba awiei a, wɔbɛsɔ nnipa ahwɛ. Wɔn a wobedi nokware wɔ sɔhwɛ a etwa to no mu no bɛtena Paradise, na saa bere no obiara begye ne yɔnko adi sɛ obedi ne bɔhyɛ so. (Adi. 20:7-10) Obiara Yiw bɛyɛ Yiw, na ne Dabi ayɛ Dabi. Efisɛ wɔn a wɔbɛtena hɔ saa bere no nyinaa besuasua yɛn soro Agya Yehowa, “nokware Nyankopɔn” a ɔdɔ yɛn no yiye.—Dw. 31:5.


text:
Nsɛm a Yebetumi Aka
ƆWƐN-ABAN
Asɛmmisa: Enti abɔfo wɔ hɔ ampa?
Kyerɛwsɛm: Dw 103:20
Wubetumi Aka Sɛ: Ɔwɛn-Aban yi bɛma woahu nea Bible aka afa abɔfo ho, ne sɛnea wɔn nneyɛe ka yɛn nnɛ.
MA NKURƆFO NHU NOKWARE NO
Asɛmmisa: Wohwɛ a nyansahu ama Bible ayɛ atoro?
Kyerɛwsɛm: Yes 40:22
Nokwasɛm: Nea Bible aka afa nyansahu ho no yɛ nokware.
KRATAA A YƐDE TO NSA FRƐ NKURƆFO BA ASAFO NHYIAM (inv)
Wubetumi Aka Sɛ: Mepɛ sɛ meto nsa frɛ wo na wubetie Bible mu ɔkasa bi. Wɔbɛma no Yehowa Adansefo Ahenni Asa so. Woba a yɛrennye wo sika. [Fa krataa a yɛde to nsa frɛ nkurɔfo ba asafo nhyiam no bi ma no, na kyerɛ bere ne beae a mobɛyɛ nnawɔtwe awiei nhyiam no. Afei ka ɔkasa no asɛmti kyerɛ no.]
Asɛmmisa: Mesrɛ wo woakɔ Yehowa Adansefo Ahenni Asa so da? [Sɛ ɛbɛyɛ yiye a, yi video a yɛato din Ɛdeɛn na Yɛyɛ wɔ Ahennie Asa So? no kyerɛ no.]
KYERƐW NEA W’ANKASA WOBƐKA
Hwɛ nsɛm a yebetumi aka no so na wo ankasa kyerɛw nea wobɛka.


text:
BIBLE NO ADWENE
Owuo
Ɛhe na awufo wɔ?
“Woyɛ dɔte na dɔte mu na wobɛsan akɔ.”—Genesis 3:19.
NEA NKURƆFO KA
Ebinom adwene yɛ wɔn sɛ, sɛ obi wu a ɔsan kɔtena baabi te sɛ ɛsoro, bonsam-gya mu, mfimfimmea anaa ahodwira-gya mu. Ebinom nso gye di sɛ, sɛ obi wu a, yɛsan wo no bio. Nanso wɔn a wɔnyɛ nyamesomfo no deɛ, wɔgye di sɛ, sɛ onipa wu a, na wawu.
NEA BIBLE KA
Ɔsɛnkafo 9:10 ka sɛ: “Adwuma ne adwene ne nimdeɛ ne nyansa biara nni Adamena mu a worekorɔ no.” Bible ma yehu baabi a nnipa ne mmoa nyinaa wu a wɔkɔ. Ɛka sɛ: “Wɔn nyinaa kɔ faako. Wɔn nyinaa firi dɔteɛ mu, na wɔn nyinaa san kɔ dɔteɛ mu.”—Ɔsɛnkafo 3:20.
Awufo—Wɔwɔ anigye mu anaasɛ wɔwɔ awerɛhow mu?
“Ne honhom fi kɔ, na ɔsan kɔ ne dɔte mu; da no ara, ne nsusuwii yera.”—Dwom 146:4.
NEA NKURƆFO KA
Nnipa pii wɔ hɔ a, yɛakyerɛkyerɛ wɔn sɛ, sɛ obi wu a, deɛ ɔyɛɛ no wiase na ɛbɛkyerɛ deɛ obenya. Sɛ ɔyɛɛ adepa a, obegye n’ani afebɔɔ; odii bɔne nso a, wɔbɛteetee no daa. Nkurɔfo ka sɛ nnipa wu a, gye sɛ wɔprapra wɔn bɔne ansa na wɔatumi akɔ Onyankopɔn anim. Wɔsan ka sɛ, sɛ wɔampra obi bɔne a, saa anigye no bɛbɔ no.
NEA BIBLE KA
Awufo nni anigye mu, na wɔnte yaw nso. Nokwasɛm ne sɛ awufo nnim hwee; deɛ ɛrekɔ so biara wɔnte. Enti wɔrentumi mmoa obi, na saa ara nso na wɔrentumi mpira obiara. Ɔsɛnkafo 9:5, 6 ka sɛ: “Ateasefo nim sɛ wobewuwu; awufo de, wonnim biribiara . . . Afei nso wɔn dɔ oo, wɔn tan oo, wɔn ninkuntwe oo, ayera dedaw, na wonni nea wɔyɛ owia ase biara mu kyɛfa bio.”
Anidaso bi wɔ hɔ ma awufo anaa?
“Sɛ ɔbarima wu a, ɔbɛtena ase bio? M’afiase nna nyinaa mɛtwɛn akosi sɛ me home bɛba.”—Hiob 14:14.
NEA NKURƆFO KA
Nnipa pii gye di sɛ, sɛ obi nya kɔ bonsam-gya mu deɛ a, na waka hɔ; wɔbɛteetee no daa. Wogye di sɛ wɔn a wɔwɔ mfimfimmea no deɛ, sɛ wɔde gya no prapra wɔn bɔne wie a, na wɔkɔ soro akɔgye wɔn ani.
NEA BIBLE KA
Sɛ obi wu a, ɔkɔda dinn. Akyiri yi, Onyankopɔn Ba no benyan wɔn a wɔawuwu no aba asase so bio. Bible ka sɛ: “Mommma eyi nnyɛ mo nwonwa, efisɛ dɔn no reba a wɔn a wɔwɔ nkae ada mu nyinaa bɛte ne nne na wɔafi adi.” (Yohane 5:26, 28, 29) Sɛ obi nyane ba a, ne bra a ɔbɛbɔ na ɛbɛkyerɛ sɛ obenya daa nkwa anaasɛ ɔrennya. *
^ nky. 14 Wopɛ sɛ wuhu owusɔre ho nsɛm pii a, yɛsrɛ wo hwɛ Dɛn na Bible Kyerɛkyerɛ Ankasa? nhoma no ti 7. Yehowa Adansefo na wotintimii.


text:
ASƐM A ƐDA SO | MA ASOMDWOE NTENA WO FIE
Abusua mu Ntɔkwa—Dɛn na Ɛde Ba?
ƆBAA warefoɔ bi a ɔde Sarah * wɔ Ghana; waware mfe 17 ni. Ɔkaa sɛ: “Me ne me kunu Jacob taa ko sika ho.” Ɔkyerɛɛ mu sɛ, “Meyɛ nneɛma pii de boa abusua no, nanso me kunu ne me mmɔ yɛn sikasɛm ho nkɔmmɔ, enti me bo taa fu no. Yɛtumi tena fie hɔ nna pii a obiara nkasa ne yɔnko ho.”
Ne kunu Jacob nso kaa sɛ: “Ampa, ɛtɔ da a yɛn bo fu ma yɛtutu bi ma yɛn ho. Yɛntaa nte yɛn ho ase, na yɛntaa mmɔ nkɔmmɔ papa biara. Enti ɛreyɛ ara ni na yɛasɔ ntɔkwa mu. Ɛtɔ da nso a, nea ɛde ba ne sɛ yɛhaahaa yɛn ani wɔ nsɛm bi ho dodo.”
Ɔbarima bi a ɔde Nathan nso wɔ India. Nnansa yi ara na ɔreware. Ɔkaa sɛ bere bi n’ase barima teateaam guu n’asebaa so maa maame no bu fuu paa ma enti ɔtu fii fie hɔ. “Mebisaa m’ase barima nea enti a ɔyɛɛ saa, nanso asɛm no anyɛ no dɛ. Ɔfaa no sɛ makasa atia no. Afei ɔde n’anibere soɛɛ yɛn a yɛaka wɔ fie hɔ nyinaa so.”
Ebia wo nso, woahu sɛ, sɛ obi annya abotare na ɔka nsɛm a ɛyɛ ya a, ɛtumi de ntɔkwa ba abusua mu. Ɛtɔ da a, asɛm a wo ne obi reka no bɔkɔɔ no, wobɛhu ara na adane akasakasa wɔ mo ntam. Ɛwom, obiara ano tumi pa, enti ɛnyɛ den sɛ wobɛgye obi ano asi bɔne anaa wobɛdwene sɛ ɔwɔ wo ho adwemmɔne. Nanso wei nyinaa akyi, yɛbɛtumi atena ase asomdwoe ne baakoyɛ mu.
Sɛ akasakasa sɔre wɔ w’abusua mu a, dɛn na wobɛyɛ? Nneɛma bɛn na wobɛyɛ ama asomdwoe asan aba abusua mu na obiara ho atɔ no? Dɛn na mmusua nyinaa bɛtumi ayɛ ama asomdwoe atena wɔn ntam? Yɛsrɛ wo, toa akenkan no so.
^ nky. 3 Yɛasesa din no bi.


text:
So Wonim?
Ná Roma sraani panin adwuma ne sɛn?
Kristofo Hela Kyerɛwnsɛm no ka Roma asraafo mpanimfoɔ ho asɛm mpɛn pii. Ɔsraani a ɔhwɛ maa wɔkum Yesu no, na ɔyɛ ɔsraani panin. Kornelio a ɔyɛ Amanaman muni a ɔdii kan bɛyɛɛ Kristoni no nso, na ɔyɛ ɔsraani panin. Ɔsraani a na ɔbɛhwɛ ama wɔabɔ ɔsomafo Paulo mmaa, ne Yulio a ɔdii Paulo anim de no kɔɔ Roma no nso, na wɔyɛ asraafo mpanimfoɔ.
Mpɛn pii no, na ɔsraani panin hwɛ asraafo bɛyɛ 50 kɔsi 100 so. Ná ne nnwuma no bi ne sɛ ɔde ntetee bɛma asraafo no na wateɛ wɔn so. Afei nso, na ɔhwɛ sɛnea asraafo no ntade ne nneɛma a wɔde yɛ adwuma no te, na na ɔde akwankyerɛ ma wɔn bere a wɔreyɛ adwuma.
Dibea a ɛkyɛn so a na ɛwɔ asraafo adwuma no mu ne sɛ obi bɛyɛ ɔsraani panin. Asraafo a wɔayɛ adwuma no akyɛ na wɔnim sɛnea wɔdi asraafo anim na na wɔde dibea a ɛte saa ma wɔn. Sɛ na Roma asraafo bɛtumi ayɛ wɔn adwuma yie ama biribiara akɔ so pɛpɛɛpɛ a, na ɛgyina ɔsraani panin no so. Sɛnea nwoma bi kyerɛ no, na asraafo mpanimfoɔ “yɛ wɔn a mpɛn pii no wɔwɔ suahu paa na wɔaben wɔ asraadi adwuma no mu.”
Dɛn na ɛma ahwehwɛ a na wɔde di dwuma wɔ Bible mmere mu no yɛ soronko wɔ nnɛ deɛ ho?
Ahwehwɛ a ɛwɔ hɔ nnɛ no yɛ soronko koraa wɔ nea na ɛwɔ hɔ wɔ Bible mmere mu no ho. Tete mmere mu no, na wɔtaa de dade bi te sɛ kɔbere a wɔatwiw anim ma ɛrete hyɛnhyɛn na ɛyɛ ahwehwɛ. Ná wɔtumi de dwetɛ, sika kɔkɔɔ, anaa dwetɛ ne sika mfrafrae nso yɛ bi. Bere a ɛdi kan a wɔkaa ahwehwɛ ho asɛm wɔ Bible mu no yɛ bere a na wɔresi ntamadan no; nea Israelfo dii kan yɛe a na wɔsom wom no. Mmaa de wɔn nhwehwɛ bae ma wɔde yɛɛ kɔberesɛn ne ne nnyinaso no. (Exodus 38:8) Ɛbɛyɛ sɛ wɔnanee saa nhwehwɛ no ansa na wɔde reyɛ ɛsɛn no.
Wɔn a wɔtutu fam hwehwɛ tete nneɛma mu ahu nhwehwɛ wɔ Israel ne mmeae bi a ɛbɛn hɔ, na mpɛn pii no wɔhunuu saa nhwehwɛ no wɔ agude ne nneɛma foforo a na mmaa de siesie wɔn ho mu no mu. Saa nhwehwɛ no dodow no ara yɛ kurukuruwa, na ne nsa no yɛ dua, dade, anaa asonse a wɔasen no fɛfɛɛfɛ; wɔasen emu dodow no ara te sɛ ɔbaa. Ná wɔtwi ahwehwɛ no anim a, na wɔagya akyi no.
Ná ahwehwɛ a ɛwɔ hɔ tete no nyɛ hyɛnhyɛn te sɛ nnɛ deɛ no; ɛno deɛ na ɛyɛ wisiwisi. Ɛbɛyɛ sɛ ɛno na na ɔsomafo Paulo reka ho asɛm bere a ɔkaa asɛm a ɛdi hɔ yi no: “Seesei deɛ yɛhunu nneɛma wisiwisi wɔ dadeɛ ahwehwɛ mu.”


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Yesaia 38:1-22
38 Bere bi owuyare bɔɔ Hesekia.+ Na Amus ba odiyifo Yesaia+ baa ne nkyɛn bɛka kyerɛɛ no sɛ: “Nea Yehowa aka ni, ‘Hyɛ wo fie samansew,+ efisɛ wubewu, na worentena ase.’”+2 Ɛnna Hesekia de n’ani kyerɛɛ dan+ bɔɔ Yehowa mpae+3 sɛ: “O Yehowa, mesrɛ wo, kae+ sɛnea mede nokwaredi+ ne koma mũ+ anantew+ w’anim, na mayɛ nea ɛsɔ w’ani biara.” Na Hesekia sui pii.+4 Afei Yehowa ka kyerɛɛ+ Yesaia sɛ:5 “San w’akyi na kɔka kyerɛ Hesekia sɛ, ‘Nea Yehowa, wo nana Dawid+ Nyankopɔn, aka ni: “Mate wo mpaebɔ no.+ Na mahu wo nusu.+ Enti mede mfe dunum bɛka wo nna ho;+6 na megye wo ne kurow yi afi Asiria hene nsam, na mɛbɔ kurow yi ho ban.+7 Eyi ne sɛnkyerɛnne a efi Yehowa hɔ a ɛbɛma woahu sɛ Yehowa bɛyɛ nea waka no:+8 Mɛma sunsuma a owia+ ama atɔ Ahas atrapoe so no akɔ n’akyi anammɔn du.”’”+ Na ɔmaa owia sunsuma a ɛda atrapoe no so no kɔɔ n’akyi anammɔn du.+9 Asɛm yi na Yuda hene Hesekia kyerɛwee bere a ɔyaree+ na ne ho tɔɔ no no.+10 Mekae sɛ: “Me nna mfinimfini mu na mɛkɔ Adamoa* pon ano.+Me mfe a aka bɛbɔ me.”+11 Mekae sɛ: “Merenhu Yah bio, merenhu Yah wɔ ateasefo asase so.+Merenhu nnipa anim bio; kommyɛ asase so na mɛkɔ.12 Wɔatutu me tenabea+ afi me ho kɔ te sɛ nguanhwɛfo ntamadan.Mabobɔw me nkwa te sɛ ntamanwemfo;Watwa me+ afi nsadua ahama so.Woayi me ama+ fi awia kosi anadwo.13 Midwudwoo me ho kosii anɔpa.+Obubu me nnompe nyinaa mu te sɛ gyata;+Woayi me ama fi awia kosi anadwo.+14 Misu te sɛ asomfena, sɛ apatiprɛw;+Mepene te sɛ aborɔnoma.+M’ani ayɛ siamoo hwɛ soro:+‘O Yehowa, me ho kyere me. Di m’asɛm ma me.’+15 Dɛn na menka, na dɛn na ɔbɛka akyerɛ me?+Ɔno ara na wayɛ.+Me mfe a aka nyinaa, mɛnantew komm wɔ me kra awerɛhow mu.+16 ‘O Yehowa, ɛso na nnipa nam tena ase; na ɛno ara na ɛma me honhom nya nkwa,+ te sɛ obiara.Wobɛma manya ahoɔden na woakora me so.+17 Hwɛ, asomdwoe ananmu na minyaa awerɛhow, awerɛhow ankasa;+Na wode wo ho afam me kra ho, na woayi afi ɔsɛe amoa mu.+Na woatow me bɔne nyinaa agu w’akyi.+18 Ɛnyɛ Adamoa na ɛbɛkamfo wo;+ na owu ntumi nyi wo ayɛ.+Wɔn a wɔkɔ amoa mu ntumi nhwɛ wo nokwaredi kwan.+19 Ɔteasefo, ɔteasefo na obetumi akamfo wo,+Sɛnea meyɛ nnɛ da yi.+Agya no ankasa bɛma ne mma ahu+ wo nokwaredi.20 O Yehowa, bra begye me,+ na yɛbɛbɔ m’asanku+Yɛn nkwa nna nyinaa wɔ Yehowa fie.’”+21 Ɛnna Yesaia kae sɛ: “Ma wɔmfa borɔdɔma a wɔabɔ no tɔw mmɛyɛ mpɔmpɔ no so+ na ne ho ntɔ no.”+22 Nanso Hesekia bisae sɛ: “Dɛn ne sɛnkyerɛnne a ɛkyerɛ sɛ mɛkɔ Yehowa fie?”+


text:
ƆWƐN-ABAN—NEA ADESUA NSƐM WOM October 2016
Adesua nsɛm a yebesua November 28 kosi December 25, 2016.
ASETENAM NSƐM
Mebɔɔ Mmɔden Suasuaa Wɔn a Wɔyɛɛ Nhwɛso Pa
Sɛ Kristofo a wɔn ho akokwaw hyɛ afoforo nkuran a, ɛbɛboa wɔn ma wɔatumi de botae asisi wɔn anim na wɔadu ho. Thomas McLain ka sɛnea afoforo yɛɛ nhwɛso pa maa no, ne sɛnea ɔno nso abɔ mmɔden aboa afoforo ho asɛm.
Mommma Mo Werɛ Mmfi sɛ Mobɛda Ayamye Adi Akyerɛ Ahɔho
Onyankopɔn bu ahɔho sɛn? Wobɛyɛ dɛn aboa wɔn a wofi ɔman foforo so aba wo man mu no ama wɔn ani aka wɔ w’asafo mu?
Kɔ So Hyɛ Wo Ne Yehowa Abusuabɔ Mu Den Bere a Woresom Wɔ Ɔman Foforo So
Ɛsɛ sɛ Kristofo nyinaa ma wɔne Yehowa abusuabɔ ho hia wɔn. Saa ara na ɛsɛ sɛ wɔhwɛ sɛ wɔn abusuafo nso ne Yehowa ntam yɛ papa. Nanso, sɛ woresom wɔ ɔman foforo so a, wuhyia nsɛnnennen foforo koraa.
‘Wokora Nyansa’ So Anaa?
Nsonsonoe bɛn na ɛwɔ nyansa ne nimdeɛ ne ntease mu? Sɛ obi hu nsonsonoe a ɛwom a, ebetumi aboa no paa.
Monhyɛ Gyidi a Mowɔ Wɔ Nea Mo Ani Da So no Mu Den
Yebetumi asua biribi afi nnipa pii a wɔyɛɛ gyidi ho nhwɛso pa wɔ tete ne ɛnnɛ bere mu no hɔ. Wobɛyɛ dɛn akɔ so ayɛ wo gyidi den?
Nya Yehowa Bɔhyɛ Ahorow Mu Gyidi
Dɛn paa ne gyidi? Nea ɛho hia paa no, nneɛma bɛn na ɛsɛ sɛ woyɛ de kyerɛ sɛ wowɔ gyidi?
So Wunim?
Romafo no maa Yudafo mpanyimfo ahofadi wɔ asomafo no bere so. Ná ahofadi no kodu he? Ɛyɛ nokware sɛ tete no, na obi tumi kodua nwura bɔne wɔ obi foforo afuw mu?


text:
ASƐM A ƐDA SO
Enti Nyamesom Regu?
Wɔwoo Gaffar wɔ Turkey; ɔsom a na ɔwom no, wɔkyerɛɛ no sɛ Onyankopɔn mfa bɔne nkyɛ. Ne yere Hediye nso, nkyerɛkyerɛ a ɔnya fii n’asɔre mu nti, ɔdii mfe nkron no, na ɔnte nneɛma bi ase. Ɔkaa sɛ, “Wɔmaa me gye dii sɛ obiara wɔ ne nkrabea. Meyɛ agyanka, enti mebisaa me ho sɛ, Bɔne bɛn na mayɛ a enti awie me sei? Ɛduru anadwo a, na metumi su saa. Medii mfe 15 no, na me koma afi asɔre no mu koraa.”
WO NSO ɛ, woabrɛ nyamesom? Sɛ saa a, ɛnyɛ wo nko ara. Wokɔ aman pii so a, nnipa a wɔka sɛ wɔnni ɔsom biara mu no redɔɔso; obiara nnim nea ɛbɛsi. Aman a yɛreka wɔn ho asɛm no bi na ɛdidi so yi.
Nea Ama Ebinom Ani Nnye Nyamesom Ho?
Nea ama nkurɔfo ani nnye nyamesom ho no dɔɔso. Ebi yɛ awudisɛm ne atuturasɛm a wɔhyɛ akyi ne adwamansɛm a wɔn mpanimfoɔ no bi de wɔn ho hyɛm. Ɛno da nkyɛn a, nneɛma foforo nso repam nnipa fi nyamesom ho. Ebi ni:
Ahonyade a Agye Nkurɔfo Adwene: Nwoma bi de too dwa sɛ, sɛ obi nya sika pii a, ɔmfa nyamesom nyɛ hwee. (Global Index of Religion and Atheism) Sikasɛm ho ɔbenfo John V. C. Nye, nso kaa biribi too saa asɛm yi so. Ɔkyerɛɛ mu sɛ, wokɔ aman pii so a, wohu sɛ nya ara na nkurɔfo renya wɔn ho. Mmeae bi wɔ hɔ a, sɛnea nkurɔfo anya wɔn ho no, tete no a anka ɔhene kɛseɛ koraa ani bɛbere wɔn.
NEA BIBLE KA: Wɔkaa wɔ Bible mu sɛ, “nna a ɛdi akyire” no, nkurɔfo bɛdɔ sika ne anigyede asen Onyankopɔn ne wɔn yɔnko nnipa. (2 Timoteo 3:1-5) Ná Bible kyerɛwfo bi nim asiane a ɛwɔ ahonyade bebree mu, enti ɔka kyerɛɛ Yehowa Nyankopɔn sɛ: “Mma me ohia anaa ahonyadeɛ.” Adɛn nti na ɔkaa saa? Ɔtoaa so sɛ, “Sɛdeɛ ɛbɛyɛ a meremmee na mempa wo.”—Mmebusɛm 30:8, 9.
Brabɔne a ɛrekɔ so wɔ nyamesom mu: Nnipa bebree, ɛnkanka mmabun no bu nyamesom sɛ biribi a ɛho nhia na atwam. Ebinom nso deɛ, gyidi a wɔwɔ ma nyamesom no atu ayera koraa. Owura Tim Maguire a ɔka nsɛmkyerɛwfo kuo bi a wɔfrɛ no Humanist Society Scotland ho kaa sɛ, “Nneyɛe bɔne a akɔ so wɔ asɔre mu mfe bebree ni no ama nnipa pii agyae nyamesom, na wɔnni mu ahotoso bio.”
NEA BIBLE KA: Yesu Kristo de kɔkɔbɔ maa wɔ akyerɛkyerɛfo atorofo ho. Ɔkaa sɛ: “Wɔn aba na mode bɛhu wɔn. . . . Dua pa biara so aba pa, na dua bɔne biara so aba bɔne.” (Mateo 7:15-18) ‘Aba bɔne’ a wɔsow no bi yɛ amanyɔsɛm a wɔde wɔn ho hyehyɛm, ne nneyɛe a Onyankopɔn kyi a wɔpene so te sɛ ɔbarima ne ɔbarima anaa ɔbaa ne ɔbaa nna. (Yohane 15:19; Romafoɔ 1:25-27) Afei nso, wɔde amammerɛ ne atetesɛm asɛe Bible nkyerɛkyerɛ. (Mateo 15:3, 9) Yesu kaa sɛ, “Ma me nnwan nkumaa aduane.” (Yohane 21:17) Nanso ɛnnɛ, nnipa pii na Onyankopɔn Asɛm ho kɔm de wɔn.
Asɔre pii de wɔn ani asi sikapɛ so: Asoeɛ bi a wɔyɛ nhwehwɛmu (Pew Research Center) de too dwa sɛ, nnipa bebree ahu sɛ nea asɔre pii nim ara ne sika sika. Nea ɛku wɔn koraa ne sɛ, bere a asɔremma pii redi hia no, wɔn mpanimfoɔ no deɛ, wɔanya wɔn ho tam. Nhwɛso bi ni: Asɔre bi wɔ Germany a asɔremma no di hia paa, nanso ɔsɔfo no ahyɛ ada so araa ma nkurɔfo renwiinwii. Wei ama Katolekfo a wɔwɔ hɔ no pii bo afu. Atesɛm krataa bi a ɛde GEO wɔ Nigeria; ɛno nso bɔɔ amanneɛ sɛ, “Mmeae bi wɔ hɔ a nnipa bɛyɛ ɔpepepem 100 a wɔte hɔ no sika a wɔdi no dakoro nnu euro baako mpo, nanso wɔn asɔfo no bi ayɛ akɛsesɛm ama ɛreyɛ aha adwene.”
NEA BIBLE KA: Paulo kyerɛw sɛ, ɛnsɛ sɛ yɛde ‘Onyankopɔn asɛm di dwa’ anaa yɛde pɛ mfasoɔ. (2 Korintofoɔ 2:17) Tete no, na Paulo yɛ obi a wagye din wɔ Kristofo asafo no mu, nanso wamfa ne yafunu anto nkurɔfo so na mmom ɔyɛɛ adwumaden de hwɛɛ ne ho. (Asomafoɔ Nnwuma 20:34) Sɛnea ɔbɔɔ ne bra no kyerɛ sɛ ɔde Yesu afotu yi yɛɛ adwuma. Yesu kaa sɛ: “Monyaa no kwa, momfa mma kwa.”—Mateo 10:7, 8.
Yehowa Adansefo de Bible afotu yi yɛ adwuma, enti wɔkyerɛkyerɛ a wɔnnye sika na wɔnntɔn wɔn nwoma ahorow nso. Bio, wɔnyi ntotoso dudu (tithe) na wɔnnyegye kɔlɛhyen. Wɔn ara na wɔyi wɔn yam yi sika de boa wɔn som no.—Mateo 6:2, 3.
Bible Kaa Nea Ɛrekɔ So no Ho Asɛm Too Hɔ
Mfe kakra a atwam no, sɛ wɔkaa sɛ wei nyinaa bɛkɔ so wɔ asɔre ahorow mu a anka obiara nnye nni. Nanso, Onyankopɔn deɛ, ɔhuiɛ, enti ɔkaa ho asɛm wɔ Bible mu. Ɔde ɔsom ahorow a wɔnni Onyankopɔn nokware no totoo odwamanfoɔ bi a wɔahyehyɛ ne ho kyenkyenee ho. Wɔfrɛ no “Babilon Kɛseɛ.”—Adiyisɛm 17:1, 5.
Saa ntotoho yi fata atoro som efisɛ wɔka sɛ wɔsom Onyankopɔn nanso wɔde wɔn ho hyehyɛ amanyɔsɛm mu de pɛ tumi ne ahodeɛ. Adiyisɛm 18:9 ka sɛ, ‘Asase so ahemfo ne no bɔɔ adwaman.’ Asɛmfua “Babilon” a ɛgyina hɔ ma atoro som no fata paa, efisɛ wɔn nkyerɛkyerɛ ne wɔn nneyɛe nyinaa hyɛɛ ase fii tete Babilon. Ná atoro som ne abosonsom agye ntini wɔ hɔ. Nkyerɛkyerɛ no bi ne ɔkra a ɛnwu da, baasakoro nkyerɛkyerɛ, ahonhonsɛmdi. *—Yesaia 47:1, 8-11.
Nea ɛmaa Babilon hwee ase ne sɛ, asubɔnten Eufrate a na atwa kuro no ho ahyia no “wee”, na Media ne Persia asraafo nyaa kwan wuraa mu. (Yeremia 50:1, 2, 38) Anadwo baako pɛ, wɔsɛe Babilon!—Daniel 5:7, 28, 30.
Babilon Kɛseɛ no nso ‘te nsuo pii so.’ Bible ma yɛhu sɛ nsuo pii no gyina hɔ ma “nkurɔfoɔ ne nnipakuo” mpempem a wɔtaa atoro som akyi no. (Adiyisɛm 17:1, 15) Bible kaa sɛ saa nsuo no bɛwe, a ɛno nso kyerɛ sɛ wɔbɛsɛe Babilon Kɛseɛ no prɛko pɛ. (Adiyisɛm 16:12; 18:8) Ɛnneɛ, hwan na ɔbɛsɛe no? Wiase atumfoɔ a wɔne no kɔ ba no ara na wɔbɛtwa wɔn ho atan no atete no pasaa.—Adiyisɛm 17:16, 17. *
“Momfiri Ne Mu”!
Esiane nea ɛda hɔ retwɛn Babilon Kɛseɛ nti, Onyankopɔn bɔ yɛn kɔkɔ sɛ: “Momfiri ne mu, me man, sɛ mompɛ sɛ monya ne bɔne no mu kyɛfa na monya ne haw no bi a.” (Adiyisɛm 18:4) Yɛtumi hu sɛ Onyankopɔn de kɔkɔbɔ yi rema nnipa a wɔn ani nnye atoro nkyerɛkyerɛ a ahyɛ Babilon Kɛseɛ ma no ho na wɔrepɛ Onyankopɔn anim dom no. Ebi ne Gaffar ne Hediye a yɛadi kan aka wɔn ho asɛm no.
Bere a Gaffar nsuaa Bible no, na n’adwene yɛ no sɛ Onyankopɔn yɛ ɔtirimuɔdenfo bi a ɛsɛ sɛ yɛde ne ho hu som no. Ɔkaa sɛ, “Bere a mebɛhuu sɛ Yehowa yɛ ɔdɔ Nyankopɔn, na ɔpɛ sɛ yɛyi yɛn yam som no no, m’ani gyee paa.” (1 Yohane 4:8; 5:3) Hediye nso, bere a ɔhuu sɛ ɛnyɛ Onyankopɔn na ahyehyɛ ato hɔ sɛ ɔnyɛ agyanka no, ne koma tɔɔ ne yam. Asɛm a ɛwɔ Yakobo 1:13 kyekyee ne werɛ paa. Ɛhɔ ma yɛhu sɛ Onyankopɔn mfa bɔne nsɔ obiara nhwɛ. Bere a ɔne Gaffar huu nokwasɛm a ɛwɔ Bible mu no, wɔdwane fii “Babilon” mu.—Yohane 17:17.
Sɛ wɔresɛe Babilon Kɛseɛ a, wɔn a wɔdwane fii ne mu na wɔsom “Agya no honhom ne nokorɛ mu” no bɛnya wɔn ti adidi mu. (Yohane 4:23) Wɔwɔ anidaso sɛ wɔbɛhu bere a “Yehowa ho nimdeɛ bɛhyɛ asase so mã sɛdeɛ nsuo akata po soɔ no.”—Yesaia 11:9.
Yɛnim sɛ Onyankopɔn ‘ntumi nni atorɔ,’ enti atoro som ne aba bɔne a ɛso no nyinaa bɛtwam. (Tito 1:2) Nanso nokware som deɛ, ɛrentwam da!
^ nky. 16 Sɛ wopɛ Babilon Kɛseɛ, nea Bible ka fa tebea a awufo wom ho, sɛnea Onyankopɔn te ankasa ne ahonhonsɛmdi ho nsɛm pii a, hwɛ Dɛn na Bible Kyerɛkyerɛ Ankasa? nwoma no mu. Ɛsan wɔ www.jw.org/tw.
^ nky. 18 Hwɛ asɛmti a ɛne Wiase Awiei. Ɛwɔ ɔfa a wɔato din “Bible no Adwene” wɔ Nyan! yi mu.


text:
“Hwɛ! Me Ne Mo Wɔ Hɔ Nna Nyinaa”
“Hwɛ! me ne mo wɔ hɔ nna nyinaa de kosi wiase nhyehyɛe no awiei.”
1. (a) Bɔ awi ne nwura bɔne ho mfatoho no mua. (b) Yesu kyerɛkyerɛɛ mfatoho no mu sɛn?
BERE bi Yesu yɛɛ mfatoho faa Ahenni no ho. Ɔkae sɛ okuafo bi duaa awi (anaa ayuo) na ɔtamfo bi koduaa nwura bɔne wom. Nwura no bunkam awi no so, nanso okuafo no ka kyerɛɛ ne nkoa sɛ ‘wɔmma ne nyinaa nnyin nkosi twabere.’ Otwabere no soe no, wɔsɛee nwura no na wɔboaboaa awi no ano. Yesu ankasa kyerɛkyerɛɛ mfatoho no mu. (Monkenkan Mateo 13:24-30, 37-43.) Dɛn na mfatoho yi ma yehu? (Hwɛ adaka a wɔato din “Awi ne Nwura Bɔne No.”)
2. (a) Nneɛma a ɛkɔɔ so wɔ okuafo no afuw mu no gyina hɔ ma dɛn? (b) Mfatoho no fã bɛn na yebesusuw ho?
2 Nea ɛkɔɔ so wɔ okuafo no afuw mu ma yehu sɛnea Yesu bɛboaboa Kristofo a wɔasra wɔn a wɔne no bedi ade wɔ n’Ahenni mu no ano. Eyinom te sɛ “awi” (anaa “ayuo”) a wɔreboaboa ano afi adesamma mu. Mfatoho yi nso ma yehu bere a ɔbɛboaboa saafo no ano. Pentekoste 33 Y.B. mu na ofii ase guu aba no. Sɛ Kristofo a wɔasra wɔn a wɔte wiase nhyehyɛe yi awiei nya wɔn nsɔano a etwa to na wɔkɔ soro a, ɛbɛkyerɛ sɛ wɔaboaboa awi no ano awie. (Mat. 24:31; Adi. 7:1-4) Sɛ obi gyina bepɔw bi atifi a, ohu ade kɔ akyiri, saa ara na mfatoho yi nso ama yɛahu nneɛma a akɔ so bɛyɛ mfe 2,000 ni. Sɛ yɛhwɛ nneɛma a asisi a, Ahenni no ho nneɛma bɛn na yehu? Mfatoho no kyerɛ bere a ogufo bi guu aba, bere a enyinii ne otwabere. Nanso nea yɛbɛka ho asɛm titiriw wɔ adesua yi mu ne otwabere no. *
YESU ANI WƆ SO
3. (a) Dɛn na ɛkɔɔ so wɔ asomafo no wu akyi? (b) Asɛmmisa bɛn na ɛwɔ Mateo 13:28? Henanom na wobisaa saa asɛm no? (Hwɛ awiei asɛm no nso.)
3 Asomafo no wu akyi no, atoro Kristofo yii wɔn ti wɔ wiase baabiara. Eyi te sɛ ‘nwura bɔne a eyii ne ho adi’ wɔ mfatoho no mu no. (Mat. 13:26) Asomafo no wu akyi bɛyɛ mfe 200 no, Kristofo ‘nwurawura’ no bunkam Kristofo a wɔasra wɔn no so. Wobɛkae sɛ mfatoho no mu no, nkoa no srɛɛ wɔn wura sɛ ɔmma wonkotutu nwura bɔne no. * (Mat. 13:28) Asɛm bɛn na owura no kae?
4. (a) Mmuae a Yesu mae no ma yehu dɛn? (b) Bere bɛn na awi no yii ne ti?
4 Yesu mfatoho no mu no, Owura a ogyina hɔ ma Yesu no kae sɛ wɔmma awi ne nwura bɔne no nyinaa “nnyin nkosi otwabere.” Asɛm yi ma yehu sɛ efi afeha a edi kan besi nnɛ nyinaa “awi” (anaa “ayuo”) a egyina hɔ ma Kristofo a wɔasra wɔn no mpaa asase so da. Asɛm a akyiri yi Yesu ka kyerɛɛ n’asuafo no si eyi so dua. Ɔka kyerɛɛ wɔn sɛ: “Me ne mo wɔ hɔ nna nyinaa de kosi wiase nhyehyɛe no awiei.” (Mat. 28:20) Eyi kyerɛ sɛ Yesu bɛbɔ Kristofo a wɔasra wɔn no ho ban nna nyinaa akosi awiei bere no. Nanso esiane sɛ atoro Kristofo bunkam Kristofo a wɔasra wɔn no so bere tenteenten nti, yɛnhyɛ da nnim Kristofo a wɔasra wɔn anaa awi a wɔtenaa ase saa bere no. Nanso aka bɛyɛ mfe 30 ma otwabere no aso no, Kristofo a wogyina hɔ ma awi no yii wɔn ti. Dɛn na ɛma yehu wɔn?
ƆBƆFO BI ‘SIESIE KWAN MU’
5. Ɔkwan bɛn so na Malaki nkɔmhyɛ no baam wɔ afeha a edi kan no mu?
5 Yehowa maa odiyifo Malaki kaa asɛm bi too hɔ bere tenten ansa na Yesu reyɛ ne mfatoho a ɛfa awi ne nwura bɔne ho no. Asɛm a Malaki kae no ne Yesu mfatoho no wɔ twaka bi. (Monkenkan Malaki 3:1-4.) Yohane Suboni ne ‘ɔbɔfo a osiesiee kwan mu no.’ (Mat. 11:10, 11) Bere a Yohane Suboni hyɛɛ n’adwuma ase afe 29 Y.B. no, na Israel man no atemmu abɛn. Ná Yesu ne ɔbɔfo a ɔto so abien. Ɔtew Yerusalem asɔrefie no ho mprenu. Ɔtew ho nea edi kan bere a ofii ne som adwuma ase wɔ asase so; ɔtew ho nea ɛto so abien bere a ɔde ne som reba awiei no. (Mat. 21:12, 13; Yoh. 2:14-17) Enti Yesu de bere tenten bi na ɛtew asɔrefie no ho.
6. (a) Malaki nkɔmhyɛ no mmamu korakora ne sɛn? (b) Bere bɛn na Yesu baa honhom fam asɔrefie hɔ bɛhwɛɛ sɛnea nneɛma te? (Hwɛ awiei asɛm no nso.)
6 Malaki nkɔmhyɛ no mmamu korakora ne sɛn? Ansa na 1914 reba no, C. T. Russell ne ne mfɛfo yɛɛ adwuma bi te sɛ Yohane Suboni de no. Wɔde sii wɔn ani so sɛ wɔbɛtweetwee Bible mu ma nokware no apue. Bible Asuafo yi maa nkurɔfo huu nea Kristo agyede afɔre no kyerɛ ankasa. Bio nso wɔkyerɛe sɛ ɛnyɛ nokware sɛ wɔbɛhyew nnipa wɔ Ɔbonsam gya mu. Afei wɔkae sɛ Amanaman no Mmere reba awiei. Nanso saa bere no, na akuw ahorow pii wɔ hɔ a wɔn na wɔseɛ sɛ wɔyɛ Kristo akyidifo. Enti na asɛm no ne sɛ: Wɔn mu hena ne awi no? Yesu yɛɛ biribi maa asɛm yi twae. Afe 1914 no, ɔbaa honhom fam asɔrefie hɔ bɛhwɛɛ sɛnea nneɛma te. Ɛnyɛ da koro bi na Yesu de bɛhwɛɛ asɔrefie hɔ tew hɔ na mmom egyee bere tenten bi, efi 1914 kosi 1919 mfiase hɔ baabi. *
ƆBƐHWƐƐ WƆN A WƆASRA WƆN NO TEW WƆN HO
7. Bere a Yesu bɛhwɛɛ sɛnea nneɛma te 1914 no, dɛn na ohui?
7 Bere a Yesu bɛhwɛɛ sɛnea nneɛma te no, dɛn na ohui? Ohuu Bible Asuafo kakraa bi a wɔde wɔn ahoɔden ne wɔn ahode reyɛ asɛnka adwuma no denneennen. Na wɔayɛ adwuma no bɛboro mfe 30. * Hwɛ sɛnea Yesu ne abɔfo no ani begye sɛ Bible Asuafo kakra yi gyina wɔn nan so pintinn a Satan nwura bɔne no nkaa wɔn nguu fam! Nanso na ehia sɛ ‘oyi Lewifo mu fĩ.’ Lewifo no gyina hɔ ma wɔn a wɔasra wɔn. (Mal. 3:2, 3; 1 Pet. 4:17) Adɛn nti na na ehia sɛ oyi wɔn mu fĩ?
8. Nsɛm bɛn na esisii afe 1914 akyi?
8 Bere a 1914 rekɔ awiei no, Bible Asuafo no bi abam bui sɛ wɔankɔ soro. Afe 1915 ne afe 1916 mu no, nkurɔfo tuu wɔn ani sii ahyehyɛde no so, na ɛmaa ahokeka a wɔde yɛ asɛnka adwuma no kɔɔ fam. Nea ɛsɛee asɛm no koraa ne bere a Onua Russell wui wɔ October 1916 mu no. Bere a owui no, anuanom ankasa twaa wɔn ho sɔre tiaa ahyehyɛde no. Saa bere no nnipa baason na na wɔda Watch Tower Bible and Tract Society no ano, na wɔn mu baanan kae sɛ wɔrempene mma Onua Rutherford nni ahyehyɛde no anim da. Anka wɔreyɛ akɔfa mpaapaemu aba anuanom mu, nanso August 1917 no, wofii Betel. Yebetumi aka sɛ eyi nyinaa tew ahyehyɛde no ho! Bio nso Bible Asuafo no bi maa nnipa ho suro sum wɔn afiri. Nanso wɔn mu dodow no ara brɛɛ wɔn ho ase maa Yesu tew wɔn ho na wɔyɛɛ nsakrae. Enti Yesu gyee wɔn tom sɛ wɔne nokware Kristofo anaa “awi” no. Nanso atoro Kristofo ne wɔn mfɛfo a wɔwɔ Kristoman asɔre ahorow mu de, ɔpoo wɔn nyinaa. (Mal. 3:5; 2 Tim. 2:19) Dɛn na esii bio? Momma yɛnsan nhwɛ Yesu mfatoho a ɛfa awi ne nwura bɔne ho no.
OTWABERE NO FII ASE NO, DƐN NA ESII?
9, 10. (a) Dɛn na yɛrebɛhwɛ wɔ twabere no ho? (b) Dɛn na wodii kan yɛe wɔ twabere no mu?
9 Yesu kae sɛ: “Otwa bere no ne wiase nhyehyɛe awiei.” (Mat. 13:39) Otwabere no fii ase 1914. Yɛbɛhwɛ nneɛma anum bi a Yesu kae sɛ ɛbɛkɔ so wɔ twabere no mu.
10 Nea edi kan, wɔboaboa nwura no ano. Yesu kae sɛ: “Otwabere du a mɛka akyerɛ atwafo no sɛ, munni kan mmoaboa nwura no ano na monkyekyere no afiafi.” Afe 1914 akyi no, abɔfo fii ase ‘boaboaa’ Kristofo ‘nwurawura’ no ano, kyerɛ sɛ, wɔtew wɔn fii Kristofo a wɔasra wɔn a wɔyɛ “ahenni mma no” ho.—Mat. 13:30, 38, 41.
11. Ɛde besi nnɛ nyinaa, dɛn na ɛma nokware Kristofo da nsow wɔ atoro Kristofo ho?
11 Bere a wogu so reboaboa nwura no ano no, nsonsonoe a ɛwɔ awi ne nwura bɔne no mu no daa adi yiye. (Adi. 18:1, 4) Eduu afe 1919 no, na biribiara kyerɛ sɛ Babilon Kɛse no ahwe ase. Ɛnde, dɛn paa na ɛmaa nokware Kristofo daa nsow wɔ atoro Kristofo ho? Ɛno ne asɛnka adwuma no. Mpanyimfo a wɔda Bible Asuafo no ano sii so dua sɛ ehia sɛ obiara ka Ahenni ho asɛmpa no bi. Ɛho nhwɛso ni: Afe 1919 no wotintim nhomawa bi a wɔato din To Whom the Work Is Entrusted (Wɔn a Wɔde Adwuma no Ahyɛ Wɔn Nsa). Wɔde nhomawa yi hyɛɛ Kristofo a wɔasra wɔn nyinaa nkuran sɛ wɔnka asɛm no wɔ afie afie. Nhomawa no kae sɛ: “Adwuma no sõ paa, nanso ɛyɛ Awurade adwuma, enti ɔbɛbɔ yɛn kyidɔm ma yɛayɛ. Ɛyɛ akwannya kɛse sɛ moreyɛ adwuma yi bi.” Dɛn na efii mu bae? Ɔwɛn-Aban bi bɔɔ amanneɛ wɔ 1922 mu sɛ efi saa bere no, Bible Asuafo no maa wɔn homene so yɛɛ asɛnka adwuma no. Ankyɛ na afie afie asɛnka bɛyɛɛ nokware Kristofo no ahyɛnsode; saa ara na ɛte nnɛ.
12. Efi bere bɛn na wɔaboaboa awi no ano?
12 Nea ɛto so abien, wɔboaboa awi no ano. Yesu ka kyerɛɛ n’abɔfo sɛ: “Mommoaboa awi no ano ngu m’asan so.” (Mat. 13:30) Efi 1919 reba nyinaa, wɔaboaboa wɔn a wɔasra wɔn no ano aba Kristofo asafo a wɔatew ho no mu. Kristofo a wɔasra wɔn a awiei no bɛba abɛto wɔn de, wɔbɛboaboa wɔn ano korakora bere a wɔanya wɔn soro akatua no.—Dan. 7:18, 22, 27.
13. Tebea bɛn na Adiyisɛm 18:7 ma yehu sɛ aguaman no anaa Babilon Kɛse ne ne Kristoman no wom nnɛ?
13 Nea ɛto so abiɛsa, wosu twɛre wɔn sẽ. Sɛ abɔfo no kyekyere nwura no wie a, dɛn na ebesi? Yesu kyerɛɛ tebea a atoro Kristofo anaa nwura bɔne no bɛkɔ mu. Ɔkae sɛ: “Ɛhɔ na wobesu atwɛre wɔn sẽ.” (Mat. 13:42) Eyi rekɔ so nnɛ anaa? Dabi. Ɛnnɛ aguaman no fã a ɛne Kristoman no ka sɛ: “Meredi ade sɛ ɔhemmaa, merenni kuna, na merenhu awerɛhow da.” (Adi. 18:7) Enti Kristoman redi ne bere, na onsusuw sɛ biribiara betumi no. Otu ne ho mpo sɛ ɔte wiase atumfoɔ so ‘redi ade.’ Ɛnnɛ atoro Kristofo anaa nwura bɔne no rehoahoa wɔn ho; wonsui. Nanso nneɛma rebɛsesa.
14. (a) Bere bɛn na atoro Kristofo ‘bɛtwɛre wɔn sẽ,’ na adɛn ntia? (b) Adɛn nti na ntease foforo a yɛanya wɔ Mateo 13:42 ho no ne Dwom 112:10 hyia? (Hwɛ awiei asɛm no.)
14 Sɛ wɔsɛe atoro som nhyehyɛe ahorow nyinaa wie wɔ ahohiahia kɛse no mu a, asɔremma no bɛkɔ akɔpɛ baabi abɔ wɔn ho aguaa nanso wɔrennya bi. (Luka 23:30; Adi. 6:15-17) Ɛba saa a, anibere ne ahoyeraw bɛma wɔasu “atwɛre wɔn sẽ.” Saa bere no bɛyɛ esum bere, na sɛnea Yesu nkɔmhyɛ a ɛfa ahohiahia kɛse no ho ma yehu no, ‘wɔbɛbɔ abubuw.’ *
15. Dɛn na ɛbɛto nwura bɔne no, na bere bɛn na eyi besi?
15 Nea ɛto so anan, wɔtow wɔn gu fononoo mu. Dɛn na ɛbɛto nwura bɔne a wɔakyekyere no afiafi no? Abɔfo no ‘bɛtow wɔn agu ogya fononoo mu.’ (Mat. 13:42) Eyi kyerɛ sɛ wɔbɛsɛe wɔn koraa; wɔn ho biribiara renka. Enti wɔbɛsɛe atoro som mufo wɔ Harmagedon, ahohiahia kɛse no fã a etwa to no mu.—Mal. 4:1.
16, 17. (a) Ade a etwa to bɛn na Yesu kae wɔ ne mfatoho no mu? (b) Yɛyɛ dɛn hu sɛ ɛyɛ daakye asɛm?
16 Nea ɛto so anum, wɔhyerɛn. Asɛm yi na Yesu de wiee ne nkɔmhyɛ no: “Saa bere no treneefo bɛhyerɛn paa sɛ owia wɔ wɔn Agya ahenni mu.” (Mat. 13:43) Bere bɛn na wɔbɛhyerɛn na ɛhe na wɔbɛyɛ saa? Saa asɛm yi bɛbam daakye. Nea Yesu kae no nyɛ biribi a ɛrekɔ so nnɛ wɔ asase so, na mmom ɛyɛ biribi a ɛbɛkɔ so daakye wɔ soro. * Yɛnhwɛ nneɛma abien nti a ɛte saa.
17 Nea edi kan, bere bɛn na wɔbɛhyerɛn? Yesu kae sɛ: “Saa bere no treneefo bɛhyerɛn.” “Saa bere no” a Yesu kaa ho asɛm no kyerɛ ɛbere a ‘wɔbɛtow nwura bɔne no agu ogya fononoo no mu.’ Ɔbɛyɛ saa wɔ ahohiahia kɛse no fã a etwa to mu. Enti yebetumi aka sɛ saa bere no ara nso na wɔn a wɔasra wɔn no “bɛhyerɛn.” Eyinom nyinaa yɛ daakye asɛm. Nea ɛto so abien, ɛhefa na wɔbɛhyerɛn? Yesu kae sɛ treneefo ‘bɛhyerɛn wɔ ahenni no mu.’ Eyi kyerɛ sɛn? Ɛkyerɛ sɛ ahohiahia kɛse no fã a edi kan betwam no, na wɔasɔ anokwafo a wɔasra wɔn a wɔda so ara wɔ asase so no nyinaa ano korakora. Afei sɛnea Yesu kae wɔ ne nkɔmhyɛ a ɛfa ahohiahia kɛse no ho mu no, wɔbɛboaboa wɔn ano akɔ soro. (Mat. 24:31) Ɛhɔ na wɔbɛhyerɛn “wɔ wɔn Agya ahenni mu.” Harmagedon ko no ba awiei a, wobegye wɔn aware ama Yesu; eyi ne “Oguammaa no ayeforohyia” no.—Adi. 19:6-9.
ƐBOA YƐN SƐN?
18, 19. Ntease a yɛanya wɔ Yesu mfatoho a ɛfa awi ne nwura bɔne ho no boa yɛn sɛn?
18 Dɛn na mfatoho yi aboa yɛn ma yɛahu? Yɛnhwɛ nneɛma abiɛsa. Nea edi kan, abue yɛn adwenem. Mfatoho no ma yehu nea enti a Yehowa ma kwan ma nsɛmmɔnedi kɔ so. Bible ka sɛ Yehowa ‘de abodwokyɛre maa abufuw anwenne tenaa hɔ’ sɛnea obesiesie “mmɔborɔhunu anwenne.” Saa “mmɔborɔhunu anwenne” no ne awi anaa Kristofo a wɔasra wɔn no. * (Rom. 9:22-24) Nea ɛto so abien, ɛma yenya ahotoso kɛse. Bere a wiase yi rekeka kɔ awiei no, yɛn atamfo bɛma wɔn homene so ne yɛn adi asi, nanso yenim sɛ ‘wɔrentumi yɛn.’ (Monkenkan Yeremia 1:19.) Sɛnea efi tete nyinaa Yehowa abɔ Kristofo a wɔasra wɔn no ho ban no, saa ara na yɛn soro Agya no bɛma Yesu ne abɔfo no aka yɛn ho ‘nna a ɛda yɛn anim nyinaa.’—Mat. 28:20.
19 Nea ɛto so abiɛsa, mfatoho no ama yɛahu nea awi (anaa ayuo) no gyina hɔ ma. Eyi boa yɛn sɛn? Ɛboa yɛn ma yenya asɛm bi a Yesu bisae ho mmuae. Bere a ɔrehyɛ nkɔm afa nna a edi akyiri ho no, obisae sɛ: “Hena koraa ne akoa nokwafo ne ɔbadwemma” no? (Mat. 24:45) Adesua nsɛm abien a edi so no bɛma yɛanya mmuae a ɛtɔ asom.
^ nky. 2 Nkyekyɛm 2: Sɛ wopɛ sɛ wuhu nea mfatoho no fã a aka kyerɛ a, kenkan asɛm a wɔato din “Treneefo Bɛhyerɛn Paa Sɛ Owia” wɔ March 15, 2010 Ɔwɛn-Aban mu.
^ nky. 3 Nkyekyɛm 3: Saa bere no, na Yesu asomafo no awu dedaw. Bio nso mfatoho no mu no, wɔn a wɔasra wɔn a wɔaka no gyina hɔ ma awi na ɛnyɛ nkoa. Enti nkoa no gyina hɔ ma abɔfo. Akyiri yi Yesu kae wɔ mfatoho no mu sɛ wɔn a wobetwa nwura bɔne no ne abɔfo.—Mat. 13:39.
^ nky. 6 Nkyekyɛm 6: Eyi yɛ ntease foforo a yɛanya. Kan no na yegye di sɛ 1918 na Yesu bɛhwɛɛ sɛnea nneɛma te.
^ nky. 7 Nkyekyɛm 7: Efi 1910 kosi 1914 no, Bible Asuafo no kyekyɛɛ nhoma bɛyɛ 4,000,000 ne nkratawa ne nhomawa bɛboro 200,000,000.
^ nky. 14 Nkyekyɛm 14: Eyi yɛ ntease foforo a yɛanya wɔ Mateo 13:42 ho. Kan no yɛn nhoma ahorow kae sɛ atoro Kristofo ‘su twɛree wɔn sẽ’ akyɛ, efisɛ “ahenni mma no” apa wɔn ho ntama ama obiara ahu sɛ wɔne “ɔbɔnefo no mma.” (Mat. 13:38) Nanso nea ɛsɛ sɛ yehu ne sɛ ɔsɛe na ɛbɛma wɔatwɛre wɔn sẽ.—Dw. 112:10.
^ nky. 16 Nkyekyɛm 16: Daniel 12:3 ka sɛ “mmadwemma [anaa Kristofo a wɔasra wɔn] no bɛhyerɛn sɛnea wim hyerɛn.” Seesei a wɔwɔ asase so yi de, asɛnka adwuma a wɔreyɛ no na ɛma wɔhyerɛn. Nanso Mateo 13:43 ka bere a wɔbɛhyerɛn paa wɔ soro Ahenni mu. Bere bi a atwam no na yegye di sɛ kyerɛw nsɛm abien yi nyinaa kyerɛ ade koro. Na yesusuw sɛ ne nyinaa fa asɛnka adwuma no ho.
^ nky. 18 Nkyekyɛm 18: Hwɛ Bɛn Yehowa nhoma no, kratafa 288-289.


text:
Nea Ɛma Abusua Nya Anigye
Mo Ho Aka Dɔɔso a, Mobɛyɛ no Dɛn?
Giannis: * “Bere a Greece man no sikasɛm yɛɛ basaa no, m’adwuma sɛee. Ɛbaa saa no, na yentumi ntua yɛn dan ka ne yɛn ho aka foforo. Adwennwene nti, mekɔ kɛtɛ so a, na mintumi nna.”
Katerina: “Ná yɛn koma wɔ yɛn fie no ho paa, enti sɛ midwen ho sɛ ebetumi afi yɛn nsa a, na ɛhaw me yiye. Sɛ me ne Giannis reka aka a yɛdede no ho asɛm a, na ɛtaa yɛ ntɔkwaw.”
ƐKA betumi de adwennwene kɛse abɛto abusua so na ebetumi asɛe abusua no mpo. Nhwehwɛmufo Jeffrey Dew yɛɛ nhwehwɛmu hui sɛ, sɛ awarefo bi de ka a, wonnya bere mma wɔn ho papa, wɔtaa ko, na wonni anigye nso. Sɛ awarefo nya akasakasa wɔ sikasɛm ho a, ɛkyɛ sen akasakasa a ɛba wɔ nneɛma foforo ho. Etumi kowie nkekawmu ne pupopupo, na ɛtwetwe nsɛm foforo ba. Ɛnyɛ nwonwa sɛ sika ho akasakasa tumi de awaregu pii ba.
Sɛ obi de ka pii a, etumi nso kɔfa nyarewa brɛ no; ebi ne kɔdaanna, tipae, yafunyare, komayare ne adwenemhaw. Ɔbea warefo bi a wɔfrɛ no Marta ka sɛ: “Yɛn ho aka pii no de adwennwene kɛse bɛtoo me kunu Luís so, enti sɛ ɔkɔ kɛtɛ so a, ɔnsɔre ara da. Ɔbarima a ɔboa me bere nyinaa no, afei de na ɔno ankasa hia mmoa.” Ebinom mpo de, adwennwene tumi hyɛ wɔn so araa ma wontumi bio. Ɛho nhwɛso ni: Wɔde amanneɛbɔ too gua wɔ BBC sɛ ɔbea bi a ofi India kum ne ho, efisɛ eduu baabi no, na ontumi ntua Amerika dɔla 840 bosea a ɔkɔbɔe no. Ɔbɔɔ bosea no sɛ ɔde rekɔhwɛ ne mma yare.
Sɛ ɛka de adwennwene kɛse bɛto mo abusua so a, dɛn na mobɛyɛ? Yɛrebɛhwɛ ɔhaw bi a awarefo hyia bere a wɔpɛ sɛ wotuatua wɔn ho aka na yɛahwɛ Bible afotu bi a ebetumi aboa wɔn ama wɔatumi adi ho dwuma.
ƆHAW 1: Obiara de hyɛ ne yɔnko.
Lukasz gye tom sɛ: “Ná meka kyerɛ me yere sɛ ɔsɛe sika dodo, na ɔno nso kyerɛ sɛ, sɛ mewɔ adwuma pa bi yɛ a, anka ɛnyɛ ɛne sɛ yɛn sika nsõ yɛn di yi.” Dɛn na awarefo bɛyɛ na ɛka antetew wɔn ntam?
Nea ɛbɛboa mo: Monka mmom nko ka no.
Sɛ wo hokafo na akɔfa ɛka no aba mpo a, mfa ka no ho ahometew nkasa nkyerɛ no abufuw so, efisɛ ɛbɛsɛe asɛm no koraa. Saa bere yi paa na ɛho hia sɛ mode Bible afotu a ɛwɔ Efesofo 4:31 no yɛ adwuma. Ɛhɔ ka sɛ: “Momma wonyi menasepɔw nyinaa ne abufuw ne bobɔne ne nkekawmu ne kasatia mfi mo mu, ɛne adebɔne biara.”
Mo ne mo ho nnko; ɛka no mmom na monko. Stephanos yɛ ɔwarefo a ɔne ne yere ka boom koo wɔn ka; ɔkyerɛ mu sɛ: “Yɛfaa no sɛ ɛka no yɛ yɛn baanu no tamfo.” Nea wɔyɛe no ne asɛm a ɛwɔ Mmebusɛm 13:10 no hyia. Ɛka sɛ: “Onipa ahantan de aperepere na ɛba, na wɔn a wɔbom tu agyina na nyansa ne wɔn te.” Ɛnyɛ ahantan nka sɛ wo nko ara wubedi nneɛma ho dwuma, na mmom mo baanu nyinaa nyi mo yam nka ɔhaw no ho asɛm na munni ho dwuma.
Sɛ moreka nneɛma a mobɛyɛ de atua ka no a, mubetumi ama mo mma aba mu bi. Agya bi a wɔfrɛ no Edgardo a ɔwɔ Argentina kyerɛkyerɛ nea n’abusua no yɛɛ mu sɛ: “Ná me babarima ketewa no pɛ sɛ yɛtɔ sakre foforo ma no, nanso yɛkyerɛɛ no sɛ yenni sika a yɛde bɛtɔ. Enti nea yɛyɛe ne sɛ, yɛde ne nanabarima sakre maa no, na n’ani gyee ho paa. Mihui sɛ, sɛ abusua no nyinaa bom di nneɛma ho dwuma a, ɛboa paa.”
SƆ EYI HWƐ: Mompɛ bere na momfa ntoboase nka mo ka no ho asɛm; mommfa biribiara nnsie. Sɛ mudii mfomso bi na ɛmaa ka no bae a, munnye ntom. Nanso mommfa mo adwene nnsi nea atwam no so, na mmom nnyinasosɛm a ɛbɛboa na ɛka amma bio no, ɛno na ɛsɛ sɛ mususuw ho.—Dwom 37:21; Luka 12:15.
ƆHAW 2: Ɛka no amene yɛn.
Enrique ka sɛ: “Mebɔɔ ka kɛse bi wɔ m’adwumam, na bere a Argentina man no sikasɛm yɛɛ basaa no, asɛm no sɛee koraa. Ankyɛ na me yere nso yaree, na na ɛsɛ sɛ wɔyɛ no oprehyɛn. Ɛka menee me araa ma ɛyɛɛ me sɛ merentumi mfi mu da.” Ɔbarima bi a ne din de Roberto wɔ Brazil, na sika a ɔde kɔhyɛɛ adwuma bi mu nyinaa hyewee na ewiee ase no na ɔde sikakorabea 12 ka. Ɔka sɛ: “M’ani wui paa wɔ me nnamfonom anim. Metee nka sɛ mammɛbɔ bra biara.”
Sɛ wote nka sɛ ɛka ama w’abam abu, ɛde animguase abrɛ wo, anaa ɛma wo tiboa bu wo fɔ a, dɛn na wubetumi ayɛ?
Nea ɛbɛboa mo: Monhwɛ mo sika yiye.
1. Monsẽsẽ ɛka a seesei mobɔ nyinaa. Sika a munya ne nea mosɛe no nyinaa, monyɛ ho kyerɛwtohɔ nnawɔtwe abien; sɛ mopɛ nso a, mubetumi ayɛ kyerɛwtohɔ no ɔsram biako. Ɛtow, nsiakyibaa, ne ntade ho ka a mobɔ no, ɛnyɛ ɛka a mobɔ no da biara, enti monkeka ɛho sika nyinaa mmom na monsẽsẽ nhu ɔsram biara de dodow, na momfa nka kyerɛwtohɔ no ho.
2. Monhwehwɛ akwan foforo a mubetumi afa so anya sika. Mubetumi de nnɔnhwerew kakra aka bere a mode yɛ adwuma no ho. Nneɛma bi a anka mobɛtow agu kwa no, mubetumi atɔn; mubetumi nso ahyɛ gua ketewa bi wɔ fie. Monhyɛ no nsow: Monhwɛ na moamma adwuma annidi ankɔ bere a mode yɛ nneɛma a ɛho hia paa no mu, te sɛ bere a mode som Onyankopɔn no.
3. Montetew nneɛma so. Monnyɛ atotɔatotɔ, na mmom montɔ nneɛma a ɛho hia mo nkutoo. (Mmebusɛm 21:5) Enrique a yɛafa n’asɛm aka dedaw no ka sɛ: “Sɛ wontaa mpere wo ho ntɔ ade a, eye paa, efisɛ ɛboa wo ma wudwen ho hu sɛ ade ko no ho hia paa anaa enhia.” Nyansahyɛ afoforo ni.
- Ɔdan a mobɛtena mu: Sɛ ɛbɛyɛ yiye a, muntu nkɔtena dan a ne bo nyɛ den mu. Monhwɛ sɛnea mode anyinam ahoɔden ne nsu bedi dwuma yiye na ama mo ka so atew.
- Aduan: Mommfa nnhyɛ mo ho sɛ mubedidi abɔnten; mmom no, sɛ morepue a, mubetumi de aduan kakra agu ade mu akɔ. Tɔ wo nnuan bere a aguadifo atetew nneɛma so. Joelma a ofi Brazil no ka sɛ: “Sɛ aguadifo a wɔhyɛ gua wɔ kwan ho retu gua a wɔtetew wɔn nneɛma so, enti saa bere no na metɔ nnuaba ne atosode.”
- Akwantu nhyehyɛe: Sɛ mowɔ kar bi a munhia a, montɔn. Afei nso, mommpere mo ho sɛ mobɛtɔn mo kar dedaw akɔtɔ nea aba so foforo, na mmom monhwɛ so yiye. Mfa wo ara wo kar ntu kwan bere nyinaa; sɛ baabi a worekɔ no nware a, wubetumi anantew.
Sɛ wutumi tetew nneɛma so a, wubetumi de sika a aka no ayɛ adwuma yiye.
4. Monsẽsẽ ka a mode no na monyɛ ho biribi. Ansa na mubetua ɛka biara no, munni kan nhwɛ nsiho a ɛwɔ ho, sika a wɔtetew wɔ ho ne nea ebesi bere a ɛka no tua apa ho. Afei nso monhwɛ sɛ ebia bere a ɛsɛ sɛ mutua ka no bi mpo apa ho dedaw anaa. Esiane sɛ nnwumakuw a ɛbɔ bosea no tumi daadaa nkurɔfo nti, sɛ morekogye bosea biara a, monhwɛ nkrataasɛm a ɛwɔ ho no yiye ansa na mode mo ti akɔhyɛ mu. Sɛ yɛbɛyɛ nhwɛso a, adwumakuw bi a wɔbɔ nkurɔfo bosea wɔ United States kae sɛ, sɛ wɔbɔ obi bosea a, onii no bɛkyɛ sika no mu anan na watua biako pɛ aka ho, nanso nea ɛwom paa ne sɛ, mmɔho anan na na onii no betua aka ho.
Afei nso monhwɛ sɛnea mubetua aka no. Ade biako a mubetumi ayɛ ne sɛ, mubedi kan atua ɛka a ɛho nsiho yɛ kɛse no. Ɔkwan foforo ne sɛ mubedi kan atua ɛka nketenkete no; ɛba saa a, ɛremma ka a ɛba ɔsram biara no nyɛ mo ani so bebree. Sɛ moagye bosea a ɛho nsiho sõ a, mubetumi akogye bosea foforo a ɛho nsiho sua de akotua.
Sɛ mohwɛ nso na muntumi ntua ɛka no nwie bere a wɔahyɛ no a, ɛnde mo ne wɔn a mode wɔn ka no nka ho asɛm. Mubetumi asrɛ bere no bi aka ho anaasɛ mubetumi asrɛ ama wɔatew nsiho no so. Nnwumakuw a wɔbɔ nkurɔfo bosea no bi tumi te ase sɛ, sɛ mubetua ɛka no bum de a, ɛnde wɔbɛhyew ɛka no bi agu. Sɛ mo ne wɔn reka ɛka no ho asɛm a, monyɛ no obu mu na monka nokware nkyerɛ wɔn. (Kolosefo 4:6; Hebrifo 13:18) Nhyehyɛe biara a mobɛyɛ no, momfa nkɔ krataa so. Sɛ mokɔ nea edi kan na anyɛ yiye a, mommpa abaw, monkɔ so ara nsrɛ wɔn mma wɔnyɛ ho biribi mma mo.—Mmebusɛm 6:1-5.
Bere a moredi mo sikasɛm ho dwuma no, sɛ nneɛma ankɔ sɛnea ɛsɛ sɛ ɛkɔ a, mommma ɛnnyɛ mo nwonwa pii. Yenni nneɛma nyinaa so tumi, enti sɛ moyɛ nhyehyɛe pa sɛ dɛn koraa a, ebetumi adi huammɔ, efisɛ sika taa ‘fuw ntaban te sɛ ɔkɔre na etu kɔ wim.’—Mmebusɛm 23:4, 5.
SƆ EYI HWƐ: Munni kan nsẽsẽ sika a mubedi no ɔsram biara, na afei munsusuw ho nhu nea obiara betumi ayɛ ama ɛka a mobɔ no so atew anaa nea mubetumi ayɛ de apɛ sika no bi aka ho. Sɛ obiara nim nea ne yɔnko reyɛ de aboa a, etumi ka mo bom ma moko ɛka no.
ƆHAW 3: Ɛka no nko ara na yedwen ho.
Sɛ moreko ka a, anhwɛ a nneɛma a ɛho hia paa wɔ asetena mu no, mo adwene betumi afi so. Ɔbarima bi a wɔfrɛ no Georgios kyerɛ mu sɛ: “Nea na ɛyɛ ɔhaw kɛse paa ne sɛ, na yɛde yɛn adwene nyinaa asi ɛka a yɛde no so. Nneɛma a ɛho hia paa a ɛsɛ sɛ anka yɛma yɛn adwene kɔ so kɛse no, yepiaa ne nyinaa too nkyɛn.”
Nea ɛbɛboa mo: Mommma sika nnnye mo adwene.
Mmɔden a mobɛbɔ nyinaa akyi no, ebetumi aba sɛ mode mfe pii na ebetua mo ka no awie. Nanso adwene a mubenya wɔ mo tebea no ho no de, egyina mo so. Sɛ yɛwɔ sika oo, sɛ yenni sika oo, ɛnsɛ sɛ yɛma sikasɛm gye yɛn adwene. Mmom no, nyansa wom sɛ yetie Bible afotu yi: “Sɛ yɛwɔ yɛn ano aduan ne nea yɛde kata yɛn ho a, yɛbɛma ɛno ara adɔɔso ama yɛn.”—1 Timoteo 6:8.
Sɛnea mo sikasɛm te biara no, sɛ moma ɛdɔɔso ma mo a, ɛbɛboa mo ama ‘moapɛɛpɛɛ mu ahu nneɛma a ehia koraa no.’ (Filipifo 1:10) “Nneɛma a ehia koraa” no, ebi ne sɛ mobɛbɛn Onyankopɔn na moafa no adamfo na moabɛn mo abusuafo nso. Georgios a yɛaka ne ho asɛm dedaw no ka sɛ: “Ɛwom, yentumi ntuaa yɛn ho aka nyinaa, nanso seesei de, ɛnyɛ ɛno ne ade a yɛn adwene wɔ so kɛse. Seesei yenya adagyew ma yɛn ho ne yɛn mma, na yɛde bere pii som Onyankopɔn no, na ɛno ama anigye aba yɛn aware mu paa.”
SƆ EYI HWƐ: Nneɛma bi a ɛho hia mo paa a muntumi mfa sika ntɔ no, monkyerɛw ngu krataa so. Afei monhwɛ akwan a mubetumi afa so anya bere pii ama saa nneɛma no.
Ɛka de adwennwene ba, na ne tua nso nna fam, gye sɛ mode nneɛma bɔ afɔre, na moyɛ saa nso a, mfaso pii wɔ so. Okunu bi a wɔfrɛ no Andrzej a ɔwɔ Poland gye tom sɛ: “Obi a ɔne me yere yɛ adwuma kogyee bosea kɛse bi de sika no guanee, na na me yere na akodi akagyinam. Ɛbaa saa no, nea ɛkɔɔ so wɔ fie hɔ no de, ɛsɛ w’ani.” Nanso sɛ ɔkae sɛnea ɔne ne yere dii asɛm no ho dwuma a, ɔka sɛ: “Ewiee ase no na biakoyɛ a ɛwɔ yɛn ntam no ayɛ kɛse; ɛnyɛ sɛ na asɛm no nhaw yɛn, na mmom sɛnea yɛboom dii ho dwuma no na ɛboaa yɛn.”
^ nky. 3 Wɔasesa edin a ɛwɔ asɛm yi mu no bi.
^ nky. 17 Sɛ wopɛ nyansahyɛ pii a, hwɛ asɛm a wɔato din “Sɛnea Wobɛtoto Wo Sikasɛm”; ɛwɔ September 2011 Borɔfo Nyan! mu. Yehowa Adansefo na wontintimii.
BISA WO HO SƐ . . .
- Mɛyɛ dɛn aboa m’abusua ma yɛako yɛn ka?
- Yɛbɛyɛ dɛn na ɛka a yɛde no ammene yɛn amma biakoyɛ a ɛwɔ abusua no mu ansɛe?


text:
Ɔtaa
1Saa bere yi mu ara na ɔhene Herode kyekyeree asafomma no bi fitii ase yɛɛ wɔn ayayade. 2 Ɔde nkrante kum Yohane ne nua Yakobo. 3 Ohui sɛ Yudafo no ani gye nea ɔyɛe no ho no, ɔma wɔkɔkyeree Petro nso. Asɛm yi sii Apiti Nna Afahyɛ no mu. 4 Wɔkyeree Petro no, wɔde no too afiase a na asraafo baanan na wɔwɛn no bere biara. Herode yɛɛ n’adwene sɛ, Twam Afahyɛ no akyi, obedi n’asɛm wɔ ɔman no anim. 5 Bere a na Petro da afiase no nyinaa, na asafo no bɔ mpae dennen srɛ Onyankopɔn sɛ ɔnhwɛ no so.
Ɔbɔfo yi Petro fi afiase
6 Anadwo a ade rebɛkye ama Herode adi Petro asɛm wɔ ɔman no anim no, na Petro da asraafo baanu ntam a wɔde nkɔnsɔnkɔnsɔn abien agugu no asesa asraafo baanu a wɔwɛn no no. Na asraafo baanu nso rewɛn afiase pon no ano. 7 Amonom hɔ ara, Onyankopɔn bɔfo begyinaa afiase hɔ maa ɛhɔ hyerɛnee. Ɔbɔfo no wosow Petro, nyanee no, ka kyerɛɛ no se, “Sɔre ntɛm!” Ɛhɔ ara, nkɔnsɔnkɔnsɔn no tetew fii Petro nsa. 8 Afei ɔbɔfo no ka kyerɛɛ Petro se, “Hyɛ w’atade ne wo mpaboa. Petro wiei no, ɔbɔfo no san ka kyerɛɛ no se, “Fura wo ntama na di m’akyi.”
9 Petro dii n’akyi fii adi. Wɔrekɔ no, na ɛyɛ no sɛ adaeso anaa anisoadehu, efisɛ, na onnye nni sɛ ɛyɛ asɛm pa ara. 10 Wotwaa awɛmfo a wodi kan no ne wɔn a wɔto so abien no ho beduu dadepon a ɛda kurow no ano no ho. Woduu hɔ no ɔpon no ankasa buei ma wɔfaa mu kɔe. Wɔfaa borɔn bi so kɔɔ anim kakra, na afei ɔbɔfo no gyaw Petro hɔ.
11 Petro ani baa ne ho so ma ɔkae se, “Afei mahu sɛ nea esii no nyinaa yɛ nokware! Awurade somaa ne bɔfo na obegyee me fii Herode nsam ne nea Yudafo hwehwɛe sɛ wɔyɛ me no mu.” 12 Petro huu nea asi no, ɔkɔɔ Yohane a na wɔfrɛ no Marko no na a ne din de Maria no fi. Saa bere no, na nnipa bebree ahyia wɔ hɔ rebɔ mpae.
13 Petro bɔɔ abɔntenpon no, na abeawa bi a wɔfrɛ no Roda betiei. 14 Bere a ɔtee nne no, anigye nti, wammue pon no. Ɔsan n’akyi kɔbɔɔ amanneɛ se, “Petro gyina ɔpon no akyi.” 15 Wɔka kyerɛɛ no se, “Gyama worebɔ dam.” Nanso ɔkɔɔ so kae se ɛyɛ nokware. Wɔn nso ka kyerɛɛ no se, “Gyama ne saman.”
16 Petro kɔɔ so bɔɔ ɔpon no akyi. Wobuei a wohuu Petro no, wɔn ho dwiriw wɔn. 17 Ɔde ne nsa nyamaa wɔn se wɔnyɛ komm. Ɔkaa ɔkwan a Awurade nam so yii no fii afiase no kyerɛɛ wɔn. Afei ɔka kyerɛɛ wɔn se, “Monka asɛm a asi yi nkyerɛ Yakobo ne anuanom a wɔaka no.” Afei ofii hɔ kɔɔ baabi foforo.
18 Ade kyee no, awɛmfo no ho yeraw wɔn yiye sɛ wonhu faako a Petro afa. 19 Herode hyɛe sɛ wɔnhwehwɛ no nanso wɔanhu no. Wodii awɛmfo no asɛm, buu wɔn kumfɔ. Eyi akyi no, Herode fii Yudea kɔɔ Kaesarea kɔtenaa hɔ kakra.
20 Bere a Herode wɔ Kaesarea no, abɔfo bi a wɔasoma wɔn fi Tiro ne Sidon behuu no. Na Herode bo afuw Tirofo ne Sidonfo. Nanso abɔfo yi guan toaa Blasto a na ɔyɛ dabehene no sɛnea ɛbɛyɛ a asomdwoe bɛba, efisɛ, na saa nkurow yi nya wɔn nnuan nyinaa fi Herode asase so. 21 Wotuu da bi sii hɔ maa Herode penee so. Ɛda no dui no, ɔhyɛɛ n’ahentade tenaa n’ahengua so, kasa kyerɛɛ wɔn. 22 Herode kasa wiei no, nnipa no kae se, “Ɔkasa sɛ onyame bi.”
23 Ɛhɔ ara Onyankopɔn bɔfo bɛbɔɔ no ma ɔyaree. Ɔdɔɔ mmoa ma owui, efisɛ, wamfa obu amma Onyankopɔn.
24 Onyankopɔn asɛm kɔɔ so trɛwee maa nnipa bebree gye dii.
25 Barnaba ne Saulo wiee wɔn dwumadi no, wɔsan wɔn akyi fii Yerusalem a na Yohane a wɔfrɛ no Marko no ka wɔn ho.


text:
NKEKAHO
Mogya mu Nneɛma Nketenkete ne Ayaresa Ahorow Bi
Mogya mu nneɛma nketenkete. Wonya mogya mu nneɛma nketenkete fi nneɛma atitiriw nnan a ɛbom yɛ mogya no mu. Eyinom ne mogya mu nkwammoaa kɔkɔɔ, mogya mu nkwammoaa fitaa, mogya mu nkwammoaa ntraantraa ne mogya mu nsu. Sɛ yɛfa mogya mu nkwammoaa kɔkɔɔ sɛ nhwɛso a, yenya ahoɔdennuru a wɔfrɛ no hemoglobin wom. Sɛ ɔyarefo bi nni mogya koraa anaa mogya tu no pii a, wotumi de nnuru a wonya fi nnipa anaa mmoa hemoglobin mu sa no yare.
Mogya mu nsu no, nneɛma a ɛnyɛ nsunsu kakraa bi pɛ na ɛwom. Emu nneɛma no bi ne nkwammoaa mu nnuru, nkyene, nnuru a ɛma nipadua no akwaa yɛ nneɛma ho adwuma ntɛmntɛm, nnuannuru ne nneɛma foforo te sɛ asikre. Nneɛma a ɛma mogya da, nnuru a ɛko tia yare mmoawa ne nnuannuru bi te sɛ albumin wɔ mogya mu nsu mu. Sɛ obi yare a, nnuruyɛfo betumi de mogya mu ahoɔdennuru awɔ no paane. Wonya saa ahoɔdennuru no fi nkurɔfo a wɔatumi adi saa yare no so mogya mu nsu mu. Wotumi yi nnuru bi a wɔfrɛ no interferon ne interleukin fi mogya mu nkwammoaa fitaa mu de sa wɔn a wɔanya kokoram anaa nsanyare bi no yare.
So ɛsɛ sɛ Kristofo gye ayaresa a mogya mu nneɛma nketenkete ka ho? Bible nhyɛ da nka nneɛma a ɛtete saa ho asɛm, enti ɛsɛ sɛ obiara de n’ahonim si gyinae wɔ Onyankopɔn anim. Ebinom nnye mogya mu nneɛma nketenkete biara, efisɛ wɔte nka sɛ Onyankopɔn Mmara a ɔde maa Israelfo no kae sɛ mogya a efi abɔde biara mu no, ‘wonhwie ngu fam.’ (Deuteronomium 12:22-24) Afoforo nso fam no, ɛwom sɛ yennye mogya anaa emu nneɛma atitiriw no deɛ, nanso wɔpene so ma wɔde mogya mu nneɛma nketenkete no bi sa wɔn yare. Nea enti a wɔpene so ne sɛ, wobu mogya mu nneɛma nketenkete no sɛ ɛnyɛ ɛno ne abɔde no nkwa.
Sɛ woresi gyinae a ɛtete saa a, susuw nsɛmmisa a edidi so yi ho: Sɛ meka sɛ merennye mogya mu nneɛma nketenkete no biara a, so minim sɛ ɛkyerɛ sɛ, sɛ wɔma me nnuru bi a ɛko tia nyarewa anaa nea mogya tu obi a ɛboa ma etwa a, merennye? So metumi akyerɛkyerɛ nea enti a minnye mogya mu nneɛma nketenkete bi anaa nea enti a migye no mu akyerɛ oduruyɛfo?
Ayaresa ahorow bi. Ayaresa no bi ne nea wɔfrɛ no hemodilution ne cell salvage no. Hemodilution yɛ ɔkwan bi a wɔfa so ma mogya a ɛwɔ nipadua mu no kogu baabi, na afei wɔde nnuru nsunsu bi si ananmu, na akyiri yi wɔsan ma mogya no ba ɔyarefo no mu bio. Cell salvage nso yɛ mogya a etu obi wɔ oprehyɛn mu a wɔma ɛsan begu ne nipadua mu. Wɔsɔ mogya no fi baabi a wɔatwa no na wɔsɔn so; afei wɔsan ma ekogu ɔyarefo no mu. Ɛsono sɛnea oduruyɛfo biara de akwan yi sa yare, enti ɛsɛ sɛ Kristoni biara bisa ne duruyɛfo ma ɔkyerɛ no ɔkwan pɔtee a ɔpɛ sɛ ɔfa so sa no yare no.
Sɛ woresi gyinae a ɛtete saa a, bisa wo ho nsɛm a edidi so yi: ‘Sɛ wɔbɛma me mogya no bi afi me nipadua mu ma mpo ebia ebegyae aforosian kakra a, so m’ahonim bɛma mabu saa mogya yi sɛ ɛda so ara ka me nipadua ho ma enti ɛrenhia sɛ “[wohwie] gu fam”? (Deuteronomium 12:23, 24) Sɛ wɔresa me yare na wɔma me mogya kogu baabi de nnuru bi fra mu na wɔsan ma ebegu me mu a, so m’ahonim a mede Bible atete no no bebu me fɔ? Sɛ meka sɛ mempɛ ayaresa biara a wɔde m’ankasa mogya bedi dwuma wom a, so minim sɛ ɛkyerɛ sɛ mepo mogya a wɔtwe de yɛ nhwehwɛmu ne ayaresa bi te sɛ hemodialysis anaa heart-lung machine a wɔde di dwuma no?’
Ɛsɛ sɛ Kristoni biara kyerɛ sɛnea ɔpɛ sɛ wɔde n’ankasa mogya di dwuma wɔ oprehyɛn mu. Nea ɛka eyi ho nso ne akwan a wɔfa so yɛ nipadua mu nhwehwɛmu, ne nnansa yi akwan a wɔnam so sa yare, a ebi ne obi mogya kakra a wɔtwe, a ɛtɔ da bi a wɔde nnuru bi fra mu ansa na wɔasan de ama onipa no.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
2 Samuel 6:1-23
6 Ɛnna Dawid san boaboaa Israel mmarima akantinka nyinaa ano;+ wɔn dodow si mpem aduasa.2 Na Dawid ne nnipa a wɔka ne ho no nyinaa sɔree, na wɔkɔɔ Baale-Yuda+ sɛ wɔrekɔfa asafo Yehowa,+ nokware Nyankopɔn a ɔte kerubim so+ no adaka+ a ne din+ da so no afi hɔ aba.3 Nanso teaseɛnam foforo bi so+ na wɔde nokware Nyankopɔn adaka no sii, na wɔde fii Abinadab fie+ a ɛwɔ koko so no; Abinadab mma Ussa ne Ahio+ dii teaseɛnam foforo no anim.4 Enti wɔde fii Abinadab fie a ɛwɔ koko so no—ɛne nokware Nyankopɔn adaka no; Ahio na odii Adaka no anim.5 Na Dawid ne Israel fie nyinaa de nnwonto nneɛma a wɔde ɔpopaw nnua ayɛ nyinaa bi ne asankuten ne asanku+ ne mpintin+ ne nnɔnnɔmma ne nnawuta+ dii ahurusi Yehowa anim.6 Wɔde nkakrankakra beduu Nakon* awiporowbea hɔ, na ɛhɔ na Ussa+ teɛɛ ne nsa kosoo nokware Nyankopɔn adaka no mu,+ efisɛ ɛkaa kakraa bi sɛ anka anantwi no redan ahwe hɔ.7 Ɛhɔ ara na Yehowa bo fuw+ Ussa, na nokware Nyankopɔn bɔɔ no hwee fam+ sɛ ɔyɛɛ aniammɔho saa, na owui wɔ nokware Nyankopɔn adaka no ho.+8 Ɛnna Dawid bo fuwii sɛ Yehowa abufuw adɛw ahyɛ Ussa. Na wɔbɛfrɛɛ hɔ Peres-Ussa de besi nnɛ.+9 Na Dawid suroo Yehowa+ saa da no, na ɔkae sɛ: “Ɛbɛyɛ dɛn na Yehowa adaka no aba me nkyɛn?”+10 Na Dawid ampɛ sɛ ɔde Yehowa adaka no ba ne nkyɛn wɔ Dawid Kurow+ mu. Enti Dawid ma wɔde man kɔɔ Gatni+ Obed-Edom fie.+11 Na Yehowa adaka no kaa Gatni Obed-Edom fie asram abiɛsa, na Yehowa kɔɔ so hyiraa+ Obed-Edom ne ne fie nyinaa.+12 Akyiri yi, wɔbɛbɔɔ Ɔhene Dawid amanneɛ sɛ: “Nokware Nyankopɔn adaka no nti, Yehowa ahyira Obed-Edom fie ne nea ɔwɔ nyinaa.” Ɛnna Dawid kɔfaa nokware Nyankopɔn adaka no fii Obed-Edom fie ahurusi mu sɛ ɔde rekɔ Dawid Kurow mu.+13 Na ɛbae sɛ bere a wɔn a wɔso+ Yehowa adaka no tuu anammɔn asia no, ntɛm ara na ɔde nantwinini ne aboa a wadɔ bɔɔ afɔre.+14 Saa bere no, na Dawid hyɛ nwera pa asɔfotade,+ na na Dawid de n’ahoɔden nyinaa resaw wɔ Yehowa anim.15 Na Dawid ne Israel fie nyinaa de osebɔ+ ne mmɛnhyɛn+ de Yehowa adaka+ no bae.16 Bere a wɔde Yehowa adaka no duu Dawid Kurow mu no, Saul babea Mikal+ hwɛɛ mfɛnsere mu, na ohui sɛ Ɔhene Dawid rehuruhuruw, na ɔresaw twa ne ho wɔ Yehowa anim, na obuu ɔhene animtiaa+ ne komam.+17 Na wɔde Yehowa adaka no bae, na wɔde besii ne sibea wɔ ntamadan a Dawid si maa no no mu.+ Ɛnna Dawid bɔɔ ɔhyew afɔre+ ne asomdwoe afɔre+ wɔ Yehowa anim.18 Bere a Dawid wiee ɔhyew afɔre ne asomdwoe afɔre no, ohyiraa+ ɔman no wɔ asafo Yehowa din mu.+19 Bio nso ɔmaa+ ɔmanfo no, Israel ɔman mũ no nyinaa, ɔbarima ne ɔbea biara, paanoo a ɛte sɛ kawa biako ne nkeresia tetare ne bobe tetare,+ na ɛno akyi no, ɔmanfo no nyinaa kokɔɔ wɔn afie.20 Ɛnna Dawid san kɔe sɛ ɔrekohyira ne fie,+ na Saul babea Mikal+ fii adi behyiaa Dawid, na ɔka kyerɛɛ no sɛ: “Anuonyam bɛn ara na Israel hene ahyɛ ne ho nnɛ yi+ sɛ wapa ne ho wɔ ne nkoa mfenaa anim sɛnea mmarima ahuhufo no bi pa ne ho nyinaa no!”+21 Na Dawid buaa Mikal sɛ: “Yehowa a ofii wo papa ne ne fie nyinaa akyi bɛpaw me de me yɛɛ Yehowa man Israel so panyin+ no anim na midii ahurusi, na medi ahurusi bio Yehowa anim.+22 Mɛbrɛ me ho ase akyɛn saa koraa,+ na mɛyɛ m’ani so famfamni; mfenaa a wokaa wɔn ho asɛm no, wɔn ara anim na mɛhyɛ me ho anuonyam.”+23 Enti Saul babea Mikal+ de, wanwo ba kosii ne wuda.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
2 Ahene 3:1-27
3 Ahab ba Yehoram+ bɛyɛɛ Israel hene wɔ Samaria, Yuda hene Yehosafat afe a ɛto so dunwɔtwe mu, na odii ade mfe dumien.2 Ɔyɛɛ Yehowa ani+ so bɔne, to na anto ne papa+ ne ne maame de no; na Baal honi+ a ne papa yɛe+ no, oyi fii hɔ.3 Nanso ɔfam Nebat ba Yeroboam bɔne+ a ɔyɛe a ɛmaa Israel nso yɛɛ bɔne+ no ho. Wantwe ne ho amfi ho.4 Moab hene Mesa+ nso, na ɔwɔ nguan, na otuaa nguammaa mpem ɔha ne adwennini a wontwitwaa wɔn ho nhwi mpem ɔha maa Israel hene.5 Na ɛbae sɛ bere a Ahab wui+ no, ɛhɔ ara na Moab hene tew Israel hene so atua.+6 Enti saa bere no, Ɔhene Yehoram siim fii Samaria kɔboaboaa+ Israel nyinaa ano.7 Bio nso, ɔsoma kɔɔ Yuda hene Yehosafat nkyɛn sɛ: “Moab hene atew me so atua. Wo ne me bɛkɔ ne Moab akɔko?” Ɛnna ɔkae sɛ: “Mɛkɔ.+ Me ne wo nyinaa yɛ onipa biako. Me man ne wo man nso yɛ biako.+ M’apɔnkɔ ne w’apɔnkɔ yɛ biako.”8 Afei obisaa no sɛ: “Ɔkwan pɔtee bɛn na yɛbɛfa so akɔ?” Na ɔkae sɛ: “Edom+ sare so kwan no.”9 Israel hene ne Yuda hene ne Edom+ hene siim kɔe; wɔbɔɔ aporɔw twaa nnanson kwan, na na nsu nni hɔ mma dɔm no ne mmoa a wodi wɔn akyi no.10 Ɛnna Israel hene kae sɛ: “Anyɛ yiye! Yehowa aboa ahene baasa yi ano sɛ ɔde wɔn rebɛhyɛ Moabfo nsa!”+11 Ɛnna Yehosafat bisae sɛ:+ “Yehowa diyifo biara nni ha anaa?+ Momma yɛmfa no so mmisa Yehowa.”+ Na Israel hene nkoa no biako buae sɛ: “Safat ba Elisa+ a na ɔde nsu gu Elia nsa so+ no wɔ ha.”12 Ɛnna Yehosafat kae sɛ: “Yehowa asɛm wɔ n’anom.” Enti Israel hene ne Yehosafat ne Edom hene kɔɔ ne nkyɛn.13 Na Elisa bisaa Israel hene sɛ: “Dɛn na me ne wo wɔ yɛ?+ Kɔ wo papa adiyifo+ ne wo maame adiyifo no hɔ.” Nanso Israel hene ka kyerɛɛ no sɛ: “Nka saa, efisɛ Yehowa aboa ahene baasa yi ano sɛ ɔde yɛn rebɛhyɛ Moabfo nsa.”+14 Ɛnna Elisa kae sɛ: “Sɛ́ asafo Yehowa a migyina n’anim no te ase yi,+ sɛ ɛnyɛ Yuda hene Yehosafat na mede m’ani ato n’anim a,+ anka merenhwɛ wo mpo na mahu wo.+15 Monkɔhwehwɛ sankubɔfo mmrɛ me.” Na bere a sankubɔfo no bɔɔ sanku+ no, Yehowa nsa+ baa no so.16 Na ɔtoaa so kae sɛ: “Nea Yehowa aka ni, ‘Muntutu amoa wɔ subon yi mu baabiara;+17 na Yehowa aka sɛ: “Morenhu mframa, na morenhu sɛ osu retɔ; nanso nsu bɛhyɛ subon yi ma,+ na mobɛnom nsu afi mu,+ mo ne mo nyɛmmoa ne mo afieboa.”’18 Na eyi bɛyɛ ade ketewaa bi Yehowa ani so,+ na ɔde Moabfo bɛhyɛ mo nsa.+19 Kurow a wɔabɔ ho ban+ ne kurow pa biara, mommɔ no, na muntwa+ dua pa+ biara, na munsisiw nsu aniwa nyinaa, na momfa abo nsɛe asase pa biara.”20 Na ɛbae sɛ anɔpa,+ bere a wɔbɔ aduan afɔre no,+ hwɛ! nsu fi Edom fam bae, na nsu hyɛɛ asase no so ma.21 Moabfo nyinaa tee sɛ ahene no aba sɛ wɔne wɔn rebɛko. Enti wɔfrɛfrɛɛ mmarima, efi wɔn a wotumi kura akode+ so rekɔ nyinaa, na wokogyinagyinaa ɔhye so.22 Bere a wɔsɔree anɔpahema no, owia tɔɔ nsu no so, na Moabfo a wogyinagyina ɔfã nohoa no hui sɛ nsu no ayɛ kɔɔ sɛ mogya.23 Ɛnna wɔkae sɛ: “Mogya! Ahene no atotɔ nkrante ano; wɔakunkum wɔn ho. Enti Moabfo, monkɔfa asade!”+24 Bere a wɔbaa Israelfo nsra mu no, ɛhɔ ara na Israelfo+ no sɔre tow hyɛɛ Moabfo no so, na woguan fii wɔn anim.+ Ɛno nti wɔbaa Moabfo mu, na wɔreba nyinaa na wɔrekunkum Moabfo no.25 Wɔbɔɔ nkurow+ no, na wɔn nyinaa totow wɔn abo guguu asase pa biara so de hyɛɛ so ma; wosisiw nsu aniwa+ nyinaa na wotwitwaa nnua pa+ nyinaa kosii sɛ ɛkaa Kir-Hareset+ abo nko wɔ hɔ; ataabo towfo kotwaa ho hyiae, na wofii ase sɛee no.26 Bere a Moab hene hui sɛ ɔko no mu ayɛ den ama no no, ɛhɔ ara na ɔfaa mmarima ahanson a wokurakura nkrante sɛ ɔrekɔ Edom hene+ so, nanso wɔantumi.27 Ɛnna ɔfaa n’abakan a obedi n’ade de no bɔɔ ɔhyew afɔre+ ɔfasu no ho. Na abufuw kɛse baa Israel so, na wofii ne ho kɔɔ wɔn asase so.


text:
KRISTOFO ABRABƆ
Nea Yebetumi Asua Afi Yona Nhoma no Mu
Yehowa akora mmarima ne mmea anokwafo asetenam nsɛm so wɔ n’Asɛm mu, na ɔde akyerɛ yɛn biribi titiriw. (Ro 15:4) Dɛn na woasua afi Yona nhoma no mu? Monhwɛ video a yɛato din Abusua Som: Yona—Nea Yesua Fi Yehowa Mmɔborɔhunu Mu, na mummua nsɛmmisa yi:
Video no mu no, ɔhaw bɛn na adawurubɔfo mmiɛnsa no mu biara hyiae?
Sɛ wɔateɛ yɛn so anaasɛ ɔsom hokwan bi afi yɛn nsa a, sɛn na Yona nhoma no betumi ahyɛ yɛn nkuran? (1Sa 16:7; Yon 3:1, 2)
Sɛn na Yona nhoma no betumi aboa yɛn ma yɛakɔ so anya nnipa a wɔwɔ yɛn asasesin mu no ho adwempa? (Yon 4:11; Mt 5:7)
Sɛ yare koankorɔ bi abɛtena yɛn so a, sɛn na Yona asɛm no betumi akyekye yɛn werɛ? (Yon 2:1, 2, 7, 9)
Dɛn na woasua afi video yi mu a ɛma wuhu sɛ Bible a yɛbɛkenkan na yɛadwinnwen ho no, mfaso wɔ so paa?


text:
“Ahɔho” a Wɔde Biakoyɛ Resom
‘Ananafo bɛhwɛ mo mfuw ne mo bobe nturo so. Mo de, wɔbɛfrɛ mo Yehowa asɔfo.’—YES. 61:5, 6.
1. Adwene bɛn na ebinom wɔ wɔ ahɔho ho? Dɛn nti na adwene a ɛte saa mfata?
ADESUA a edi eyi anim no, yehui sɛ nkurɔfo mpɛ ahɔho anaa ananafo asɛm koraa. Sɛ obi mfi wɔn man mu a, wɔmfa no nyɛ hwee, nanso adwene a ɛte saa mfata. Nokwasɛm ne sɛ onipa biara nsen ne yɔnko nipa. Nhoma bi ka sɛ: “Nnipa nyinaa yɛ anuanom, sɛnea Bible ka no ara.” (The Races of Mankind) Nnipa a wofi yafunu koro mu mpo, ɛsono sɛnea obiara te nanso wɔn nyinaa yɛ anuanom.
2, 3. Adwene bɛn na Yehowa wɔ wɔ ahɔho ho?
2 Ahɔho anaa ananafo wɔ ɔman biara so. Saa ara na na ɛte wɔ tete Israel. Yehowa Nyankopɔn de tete Israel yɛɛ ne man, na ɔne wɔn yɛɛ Mmara apam. Ná ɛnyɛ biribiara na ahɔho wɔ hokwan sɛ wɔyɛ. Nanso na Mmara no hwehwɛ sɛ Israelfo di ahɔho ni na wɔne wɔn tena asomdwoe mu. Saa ara na ɛsɛ sɛ yɛn nso yɛyɛ nnɛ. Nokware Kristofo nyɛ nyiyim anaa animhwɛ; yɛnsosɔ biribi a ɛte saa so koraa. Dɛn ntia? Ɔsomafo Petro kae sɛ: “Nokwasɛm ni, mahu sɛ Onyankopɔn nhwɛ nnipa anim, na mmom ɔman biara mu no, onipa a osuro no na ɔyɛ adetrenee no, ogye no tom.”—Aso. 10:34, 35.
3 Ahɔho nyaa asetena pa wɔ tete Israel. Nea enti a ɛte saa ne sɛ Yehowa gyee ahɔho no toom. Ná ɔsomafo Paulo nim adwene a Yehowa wɔ wɔ ahɔho ho, enti obisae sɛ: “Ɔyɛ Yudafo nkutoo Nyankopɔn? So ɔnyɛ amanaman mufo nso de bi? Yiw, ɔyɛ amanaman mufo nso de.”—Rom. 3:29; Yoel 2:32.
4. Dɛn nti na yebetumi aka sɛ obiara nyɛ ɔhɔho wɔ “Onyankopɔn Israel”?
4 Bere a Onyankopɔn ne Kristofo a wɔasra wɔn asafo no yɛɛ apam foforo no, abusuabɔ titiriw a ɔne honam fam Israel wɔ no mu twae. Enti wɔfrɛ saa asafo anaa ɔman foforo no “Onyankopɔn Israel.” (Gal. 6:16) Paulo kae sɛ ɔman foforo yi yɛ “baabi a Helani anaa Yudani nni hɔ, twetiatwa anaa momonoto nni hɔ, ɔnanani, Skiteni, akoa anaa ɔdehye nni hɔ, na mmom Kristo ne ade nyinaa wɔn nyinaa mu.” (Kol. 3:11) Enti yɛreka a, na wɔremfrɛ Kristofo asafo no muni biara “ɔnanani” anaa ɔhɔho.
5, 6. (a) Asɛm bɛn na ebia ebinom bebisa afa Yesaia 61:5, 6 ho? (b) Henanom ne “Yehowa asɔfo” ne “ananafo” a Yesaia kaa wɔn ho asɛm no? (d) Ɔkwan bɛn so na akuw abien yi bom yɛ adwuma?
5 Ebia obi bebisa sɛ: ‘Nkɔmhyɛ a ɛwɔ Yesaia ti 61 a ɛbaa mu wɔ Kristofo asafo no so no nso ɛ?’ Nkyekyɛm 6 ka sɛ ebinom bɛsom sɛ “Yehowa asɔfo.” Nanso nkyekyɛm 5 ka sɛ “ahɔho” anaa “ananafo” bɛboa saa “asɔfo” no. Dɛn nti na wɔkaa “ahɔho” ne “ananafo” ho asɛm wɔ ha?
6 “Yehowa asɔfo” no yɛ Kristofo a wɔasra wɔn a wobenya “owusɔre a edi kan.” Eyinom bɛyɛ “Onyankopɔn ne Kristo asɔfo, na wɔne no bedi hene mfe apem.” (Adi. 20:6) Saafo no akyi no, Kristofo anokwafo pii wɔ hɔ a wɔwɔ anidaso sɛ wɔbɛtena asase so. Wɔne wɔn a wɔbɛkɔ soro no bom yɛ adwuma, nanso esiane sɛ wɔnka “Onyankopɔn Israel” no ho nti, ɔkwan bi so no, wɔte sɛ ahɔho anaa ananafo. Wɔne “Yehowa asɔfo” no bom yɛ adwuma anigye so, enti sɛ yɛbɛka a, ‘wɔhwɛ wɔn mfuw ne wɔn bobe nturo so.’ Wɔboa wɔn a wɔasra wɔn no ne wɔn yɛ adwuma wɔ honhom fam afuw mu de hyɛ Onyankopɔn anuonyam. Bere a wɔn a wɔasra wɔn ne “nguan foforo” no nyinaa reyɛ adwuma wɔ “afuw” no mu no, sɛ wonya nnipa a wɔpɛ sɛ wɔsom Onyankopɔn daa a, woyi wɔn yam boa wɔn.—Yoh. 10:16.
WƆYƐ “AHƆHO NE AMAMFRAFO” TE SƐ ABRAHAM
7. Ɔkwan bɛn so na Kristofo a wɔwɔ hɔ nnɛ te sɛ Abraham ne nnipa anokwafo foforo a wɔtenaa ase tete no?
7 Sɛnea yehui wɔ adesua a edi eyi anim mu no, nokware Kristofo te sɛ ahɔho anaa amamfrafo wɔ Satan wiase bɔne yi mu. Ɔkwan bi so no, wɔte sɛ Abraham ne nnipa anokwafo foforo a wɔtenaa ase tete no. Bible ka sɛ na “wɔyɛ ahɔho ne amamfrafo wɔ asase no so.” (Heb. 11:13) Sɛ yɛn anidaso ne sɛ yɛbɛkɔ soro oo, yɛbɛtena asase so oo, yebetumi ne Yehowa afa adamfo sɛnea Abraham yɛe no. Yakobo kae sɛ: “‘Abraham gyee Yehowa dii, na wobuu no trenee maa no,’ na wɔbɛfrɛɛ no ‘Yehowa adamfo.’”—Yak. 2:23.
8. Ɛbɔ bɛn na Yehowa hyɛɛ Abraham? Abraham tee nka dɛn wɔ bɔhyɛ no ho?
8 Onyankopɔn hyɛɛ bɔ sɛ ɔnam Abraham ne n’asefo so behyira asase so mmusua nyinaa, na ɛnyɛ ɔman biako pɛ. (Monkenkan Genesis 22:15-18.) Ɛwom sɛ na saa bɔhyɛ no bɛbam wɔ Abraham wu akyi de, nanso na ogye di sɛ ɛbɛbam ɔkwan biara so. Abraham nkwa nna dodow no ara, ɔne n’abusua dii atutena, nanso ɔne Yehowa adamfofa mu antetew da.
9, 10. (a) Yɛbɛyɛ dɛn asuasua Abraham? (b) Dɛn na yebetumi aboa nkurɔfo ma wɔayɛ nnɛ?
9 Ɛwom sɛ na Abraham nnim bere pɔtee a bɔhyɛ no bɛbam de, nanso ɔdɔ ne ahokeka a ɔde som Yehowa no ammrɛ ase da. Ɔde n’ani sii bɔhyɛ no so, na wanyɛ n’adwene sɛ ɔbɛpɛ ɔman bi abɔ atenaseɛ wɔ hɔ. (Heb. 11:14, 15) Ɛyɛ papa sɛ yesuasua Abraham na yɛma yɛn asetena yɛ wɛ na yɛkwati akɛsesɛm. Ɛnsɛ sɛ yebiri yɛn mogya ani hwehwɛ ahonyade, edin anaa nnwuma akɛseakɛse. Adɛn nti na ɛsɛ sɛ yɛbrɛ yɛn ho bɔ atenaseɛ na yɛdwudwo yɛn ho wɔ wiase a ɛrenni gyina yi mu? Adɛn nti na ɛsɛ sɛ yɛde yɛn ho fam biribi a ɛrentena hɔ nkyɛ ho? Abraham de n’ani too biribi pa so, na saa ara na yɛn nso yɛretwɛn adepa bi. Yɛde abotare retwɛn kosi sɛ Onyankopɔn bɔhyɛ bɛbam.—Monkenkan Romafo 8:25.
10 Ɛnnɛ nso Yehowa reto nsa frɛ nnipa a wɔwɔ aman nyinaa mu sɛ wɔmfa Abraham aseni no so nnya nhyira. “Yehowa asɔfo” a wɔasra wɔn ne nguan foforo (anaa “ananafo”) no reka asɛm yi kyerɛ nnipa a wɔwɔ wiase nyinaa wɔ kasa bɛboro 600 mu.
HWƐ TRA WO MAN
11. Dɛn na Solomon ka faa ahɔho ho?
11 Bere a Solomon rehyira asɔrefie no so ama Yehowa bɛyɛ mfe 1026 ansa na Kristo reba no, ɔbɔɔ mpae bi a ɛma yehu sɛnea Yehowa bu ahɔho. Ɔsrɛɛ Yehowa sɛ, sɛ nkurɔfo a wofi aman horow so de wɔn ani kyerɛ asɔrefie no bɔ mpae a, ontie. Ná eyi bɛma wɔn nso anya ɛbɔ a ɔhyɛɛ Abraham no so mfaso. Solomon bɔɔ mpae sɛ: “Ɔhɔho a omfi wo man Israel mu mpo, sɛ wo din nti ofi akyirikyiri asase so ba, (efisɛ wɔbɛte wo din kɛse ne wo nsa a ɛyɛ den ne wo basa a woateɛ mu no ho asɛm) na ɔde n’ani kyerɛ ofie yi bɔ mpae a, wo ara fi ɔsoro, wo tenabea hɔ tie na yɛ ɔhɔho no abisade a ɔde to w’anim nyinaa ma no, na ama asase so aman nyinaa ahu wo din na wɔasuro wo sɛnea wo man Israel suro wo no.”—1 Ahe. 8:41-43.
12. Dɛn na ɛma ebinom bu Yehowa Adansefo sɛ “ananafo”?
12 Sɛ obi kɔtena obi man so anaa kurow foforo mu a, na wabɛyɛ ɔnanani anaa ɔhɔho. Yehowa Adansefo te sɛ ananafo anaa ahɔho. Biribiara a wɔyɛ no, wɔyɛ ma Onyankopɔn soro Ahenni a Kristo di so no. Enti wɔmfa wɔn ho nnyigye amanyɔsɛm mu koraa. Ebinom mpo bu wɔn sɛ wɔyɛ te-man-mu-hunu.
13. (a) Dɛn na ɛkyerɛ sɛ ɔkwan bi so no, yɛn adwene na ɛma yebu obi sɛ “ɔnanani”? (b) Mfiase no, na Yehowa pɛ sɛ nnipa nyinaa bu wɔn yɔnko nnipa dɛn?
13 Ɛtɔ da bi a, nea ɛma yehu sɛ obi yɛ ɔnanani anaa ɔhɔho ne kasa a ɔka, n’amammerɛ, n’anim, ne nipadua ne n’atadehyɛ. Nanso nnipa a wɔwɔ aman nyinaa mu di nsɛ wɔ nneɛma pii mu, na wohwɛ nneɛma a ɛma nnipa di nsɛ no a, wuhu sɛ nea ɛma yɛda nsow te sɛ kasa anaa amammerɛ no nkyerɛ hwee koraa. Enti nea yegyina so bu obi hɔho anaa ɔnanani no, sɛ yeyi no akwa a, yɛremmu obiara saa. Sɛ yɛhwɛ tra nneɛma a ɛma obi da nsow a, yehu sɛ ɔnanani nni baabiara. Sɛ aban biako na edi asase nyinaa so a, anka yɛremfrɛ obiara ɔnanani. Nokwasɛm ne sɛ, mfiase no, na Yehowa pɛ sɛ nnipa nyinaa yɛ biako wɔ nniso biako ase—Yehowa nniso ase. Dɛn na ɛkyerɛ sɛ ɛnnɛ mpo ebinom bu nnipa a wɔwɔ aman nyinaa mu sɛ anuanom, na obiara nyɛ ɔnanani?
14, 15. Yehowa Adansefo nkutoo ne nnipakuw a wɔatumi ayɛ dɛn?
14 Ɛnnɛ nnipa pii nnwen afoforo ho na obiara susuw sɛ ne man ye sen ɔman biara. Nanso anigyesɛm ne sɛ nnipa bi wɔ hɔ a wɔhwɛ tra wɔn man. Nokwasɛm ne sɛ egye mmɔdenbɔ na yɛasesa adwene a yɛwɔ wɔ afoforo ho. Owura bi a wɔfrɛ no Ted Turner na ɔkɔfaa CNN television no bae. Ɔne animdefo a wofi aman horow so yɛɛ adwuma, na ɔkae sɛ: “Eyi buee m’adwenem paa. Mibehui sɛ nkurɔfo a wofi aman foforo so nyɛ ‘ananafo,’ na mmom me yɔnko nnipa a wɔte asase so.” Enti ɔhyɛɛ mmara bi wɔ adwumam sɛ, obiara mmfa asɛmfua “ɔnanani” nnni dwuma wɔ hɔ koraa.
15 Yehowa Adansefo nkutoo ne nnipakuw a wɔwɔ wiase a wɔbɔ mmɔden sɛ wobesuasua adwene a Onyankopɔn wɔ wɔ nnipa ho. Enti wɔhwɛ tra ahye a akyekyɛ aman mu, na wɔasesa adwene a wɔwɔ wɔ afoforo ho. Wɔntan nkurɔfo a wofi aman foforo so na wonni wɔn ho adwemmɔne. Mmom wohu sɛ nnipa gu ahorow na obiara ne ne dom akyɛde, na eyi nyinaa ka bom ma asetena yɛ anika. Woagye bere asusuw nea Adansefo no atumi ayɛ yi ho pɛn? Eyi mmaa wonsesaa adwene a wowɔ wɔ afoforo ho?
WIASE A ANANAFO NNIM
16, 17. Sɛ Adiyisɛm 16:16 ne Daniel 2:44 bam a, mfaso bɛn na w’ankasa wubenya?
16 Ɛrenkyɛ koraa wiase aman nyinaa bɛsɔre atia Onyankopɔn nniso. Yesu Kristo ne ɔsoro asafodɔm no nso bɛma wɔn homene so ne wɔn ako. Wɔfrɛ ɔko no “Hebri mu sɛ Harmagedon.” (Adi. 16:14, 16; 19:11-16) Bɛboro mfe 2,500 a atwam no, odiyifo Daniel kyerɛɛ nea ɛbɛto nnipa nniso a ɛne Onyankopɔn di asi. Ɔkyerɛwee sɛ: “Ahene no nna no mu no, ɔsoro Nyankopɔn bɛma ahenni bi so. Wɔrensɛe no da, na wɔrennyaw ahenni no mma ɔman foforo biara. Ebebubu ahenni horow no nyinaa ama asã, na ɛno de, ebegyina daa.”—Dan. 2:44.
17 Sɛ saa asɛm yi bam a, mfaso bɛn na w’ankasa wubenya? Ahye a nnipa de akyekyɛ aman mu a ɛma yebu ebinom sɛ ananafo no nyinaa bɛyera afi hɔ. Ɛwom, nnipa bi bɛda nsow wɔ afoforo ho, nanso nea eyi bɛkyerɛ ara ne sɛ Onyankopɔn abɔde gu ahorow na ɛyɛ fɛ. Esiane sɛ yɛrehwɛ biribi pa a ɛte saa kwan nti, momma yɛn nyinaa nkɔ so nhyɛ Ɔbɔadeɛ no anuonyam sɛnea yɛn ahoɔden bɛma yɛn kwan biara.
Wohwɛ kwan sɛ bere bi bɛba a ahye a nnipa de akyekyɛ aman mu befi hɔ ma obiara renyɛ “ɔnanani” bio?
18. Dɛn na akɔ so nnansa yi a ɛkyerɛ sɛ Yehowa Adansefo mu de, obiara nyɛ “ɔnanani”?
18 Wugye di paa sɛ bere bi bɛba ma yɛaka sɛ ɔnanani nni wiase baabiara? Ɛsɛ sɛ yenya awerɛhyem sɛ biribi a ɛte saa bɛba. Ɛnnɛ mpo Yehowa Adansefo de, ɔman a obi fi mu mfa wɔn ho; wobu wɔn nuanom nyinaa sɛ nnipa biako. Enti sɛ yɛbɛka a, wommu obiara “ɔnanani.” Ɛho nhwɛso bi ni: Nnansa yi wɔde baa dwumadibea nketewa bi akɔka afoforo ho wɔ aman bi so. Eyi boa ma Ahenni asɛmpaka adwuma no kɔ so wɔanowɔano. (Mat. 24:14) Bere a wɔrekeka baa dwumadibea ahorow bi abom no, wɔanhwɛ ahye a ɛkyekyɛ aman mu, gye sɛ mmara hwehwɛ sɛ wɔyɛ saa. Eyi yɛ ade foforo a ɛkyerɛ sɛ Yesu Kristo a Yehowa asi no hene no repopa ahye a nnipa de akyekyɛ aman mu no. Ɛrenkyɛ “obewie ne nkonimdi koraa”!—Adi. 6:2.
19. Dɛn na nokware no aboa Yehowa nkurɔfo ma wɔatumi ayɛ?
19 Yehowa Adansefo fi aman ahorow so, na wɔka kasa pii, nanso ade biako bi aka wɔn nyinaa abom sɛ nnipa biako a biribiara ntumi ntetew wɔn ntam. Eyi ne kasa kronn anaa Bible mu nokware no. (Monkenkan Sefania 3:9.) Wɔyɛ abusua biako wɔ wiase nyinaa, nanso wɔnyɛ wiase bɔne yi fã. Ɛnnɛ mpo sɛ wɔatumi ayɛ biako a, ɛnde fa w’ani bu nea ɛbɛba wiase foforo no mu hwɛ! Saa bere no de, obiara nni hɔ a wɔbɛfrɛ no ɔnanani wɔ wiase baabiara. Obiara ani begye na yebehu sɛ asɛm a nhoma bi kae no yɛ nokware ampa sɛ: “Nnipa nyinaa yɛ anuanom, sɛnea Bible ka no ara.”—The Races of Mankind.